ועדת הכלכלה, כנסת 20, פרוטוקול מספר 731, 2018-04-30 09:30

איתן כבל: בוקר טוב לכם.

איתן כבל: אני שמח לפתוח את הדיון הראשון של ועדת הכלכלה בכנס הקיץ.

איתן כבל: אני מאחל לנו, חברי הכנסת, מעומק הלב – גברתי מנהלת הוועדה, היועץ המשפטי, רשמת, דובר, חברי הכנסת ולכולם – שזה יהיה כנס פורה, מוצלח, טוב לכל אחד מאתנו באופן אישי.

איתן כבל: כאן בוועדת הכלכלה בכוונתי להמשיך להוביל את העשייה.

איתן כבל: יש סדרה של נושאים מאוד משמעותיים ובהם הדיון הזה שאנחנו לא לחינם מתחילים בו את כנס הקיץ.

איתן כבל: בכוונתי להעביר אותו ולהעביר סדרה של חקיקה מאוד משמעותית בנושאים שונים שנדבר בהם רבות.

איתן כבל: לפני שאני מתחיל אני רוצה לומר הערה שאינני מתכוון לחזור עליה יותר.

איתן כבל: חברים וחברות, בבתי הקולנוע של פעם כשלא היו מספרים היו שומרים מקומות.

איתן כבל: אין שמירת מקומות פה.

איתן כבל: אני אומר את זה ללוביסטים, ואני אומר את זה כאן לכולם – אין דבר כזה לשמור מקום.

איתן כבל: אני אומר את זה כדי שלא מישהו פה יטעה ויתבלבל.

איתן כבל: מי שמגיע מתיישב – כל אחד לפי כבודו, אין שום בעיה.

איתן כבל: אני אומר את זה גם לסדרנים בצורה מאוד ברורה.

איתן כבל: אם אני אראה פתק אותו לוביסט ששמר את המקום, לא אאפשר לו להיכנס.

איתן כבל: זה שהדברים יהיו ברורים וחדים וללא משחקים.

איתן כבל: תודה לכם.

איתן כבל: נתכנס פנימה.

איתן כבל: אתם זוכרים שבוועדה הזאת אנחנו נוהגים להקריא בפתיחת כל דיון שיר.

איתן כבל: האמת היא שרציתי לכבוד פתיחת כנס הקיץ להקריא שיר שמאפיין בעיקר את האביב ואת ההתחלה של הכנס.

איתן כבל: אבל האסון הקשה מאוד שאירע בשבוע שעבר – אני באופן אישי מכיר את מייסדת המקום – אישה מדהימה שבנה נהרג בצבא.

איתן כבל: הוא היה חייל במגלן ונהרג בתאונת דרכים, והיא הקימה זאת לזיכרו.

איתן כבל: אישית נתתי הרצאות במקום.

איתן כבל: מצאתי לנכון למצוא שיר שיודע איכשהו להתכתב אם הטרגדיה הקשה הזאת.

איתן כבל: אז כפי שאמרתי, בוקר טוב.

איתן כבל: היום יום שני, ט"ז באייר, 30 באפריל.

איתן כבל: בשבת נקרא את פרשת "בהר".

איתן כבל: היום אנחנו פותחים את כנס הקיץ של הכנסת.

איתן כבל: הייתי רוצה להתחיל בשיר אופטימי, אך אעשה זאת מחר.

איתן כבל: את השיר היום אני רוצה להקדיש לזיכרם של הנערות והנער שנהרגו באסון הנורא בנחל צפית.

איתן כבל: אין מילים לתאר את הטרגדיה הבלתי נתפסת.

איתן כבל: הלב נקרע על בני הנוער שחייהם נגדעו בדמי ימיהם ועל משפחותיהם שאיבדו את היקר להם מכול.

איתן כבל: המדינה כולה כואבת את כאבם, ואני חושב שראוי שנפתח בשיר לזיכרם.

איתן כבל: לפני 12 שנים איבד הסופר דויד גרוסמן את בנו אורי זיכרו לברכה שנהרג במלחמת לבנון השנייה.

איתן כבל: לזיכרו נכתב השיר "קצר פה כל כך האביב" המבטא אושר ויופי שהסתיימו מהר מדי.

איתן כבל: קצר פה כל כך האביב מילים: דויד גרוסמן לחן: יהודה פוליקר.

איתן כבל: יש רגע קצר בין אדר לניסן שהטבע צוהל בכל פה הוא שופע חיים שיכור ומבושם – איך שיופי יכול לרפא!

איתן כבל: נסער ומשולהב ומתיז ניצוצות – אך עוד רגע ייבול ויצהיב כי הנה בשוליו כבר הקיץ ניצת – קצר פה כל כך האביב.

איתן כבל: קצר וחטוף ושובר את הלב לחשוב שהוא תכף ידעך מבטו רק נפקח אך התחיל ללבלב – רק ניתן לי ותכף נלקח.

איתן כבל: אביב עול-ימים וסוער וסופו – כבר כתוב בעלי ניצניו, אבל הוא מסתחרר כפרפר במעופו וכמוהו נצחי בעיניו.

איתן כבל: קצר וחטוף ושובר את הלב לחשוב שהוא תכף ידעך מבטו רק נפקח – אך התחיל ללבלב רק ניתן לי ותכף נלקח.

איתן כבל: ואת ואני היודעים ונורא הדבר שרק הוא לא – עד כמה קצרים החיים, החיים הקצרים שניתנו לו.

איתן כבל: נדיב ונסער ומכאיב קצר פה כל כך האביב.

איתן כבל: חזק.

איתן כבל: סלחו לי.

עבד אל חכים חאג' יחיא: רק רציתי להוסיף עוד שני שמות: קייס אל-הוואשלה – יום לפני אותו אסון; וזה היום החמישי שמחפשים את איימן ג'אבר מטייבה, נהג המשאית.

איתן כבל: בוודאי.

עבד אל חכים חאג' יחיא: כשמקדישים שיר אז מקדישים שיר לכולם.

איתן כבל: תודה על ההערה.

איתן כבל: אני מקבל אותה.

איתן כבל: ברשותכם, אנחנו מתחילים את הדיון שלשמו התכנסנו כאן הבוקר: הצעת חוק הגבלת הפרסומת והשיווק של מוצרי טבק (תיקון – איסור פרסומת והגבלת השיווק של מוצרי טבק), התשע"ח-2017.

איתן כבל: ברשותכם, אני רוצה להודות קודם כול לשירה כסלו מהמיזם למיגור העישון שסייעה בהכנת הצעת החוק.

איתן כבל: חשוב לי לומר לה את התודה בעניין.

איתן כבל: אני גם רוצה להודות מעומק הלב לחברי יהודה גליק שראוי להזכיר שבלעדיו הצעת החוק הזאת, כנראה, לא הייתה לעולם מצליחה להגיע לכדי העלאה, ובוודאי לא לקריאה טרומית.

איתן כבל: יהודה לא נמצא.

איתן כבל: הוא בחו"ל.

איתן כבל: ברשותכם, אני רוצה להקריא מכתב שהוא כתב לנו, וחשוב לי להקריא אותו כיוון שהוא דמות מרכזית מבחינתי בחקיקה הזאת.

לאה ורון: גם חברי הוועדה קיבלו אותו למייל הבוקר.

איתן כבל: אני יודע.

איתן כבל: "חבריי חברי ועדת הכלכלה, שלום וברכה, לצערי הרב, אין באפשרותי להשתתף בדיון שמתקיים היום בעניין הצעת החוק של איתן כבל ושלי בעניין איסור פרסומי מוצרי עישון עקב מחויבות קודמת.

איתן כבל: יחד עם זאת אני מבקש להבהיר כי אני מתרגש שהדיון על החוק הזה יוצא לדרך כי ביכולתו להציל חייהם של אלפים רבים ובראש ובראשונה ילדים ובני נוער.

איתן כבל: מקוממת במיוחד הקלות הבלתי נסבלת המאפשרת לצעירים לקנות מוצר שכל כולו רעל, ו-50 אחוז מהמשתמשים בו בהתאם להוראת הצרכן מתים ממנו.

איתן כבל: אנחנו כחברה וכמדינה איננו יכולים לנוח על זרי הדפנה שעה שמוצר זה מכניס עשרות מיליוני שקלים לכיסיהם של אינטרסנטים רבים הממשיכים "לחגוג" על חשבון חייהם של האזרחים.

איתן כבל: איך אנחנו יכולים להמשיך לראות את רשתות השיווק ובעלי הקיוסקים המציגים את המוצר הזה על כל צורותיו בכניסה לחנות על מנת למשוך את עיניהם של הקונים עוד לפני שיגיעו ללחם לגבינה או לבמבה?

איתן כבל: הטיפוס ברווחים מדי שנה חייב להטריד אותנו כמנהיגים.

איתן כבל: אני קורא לכל חבריי בכנסת ובמשרדי הממשלה לשלב ידיים באופן הכי קונסטרוקטיבי שאפשר ולעשות הכול לקצר את משך הזמן שהחוק הזה ישהה ויתגלגל בוועדה כדי להחזירו למליאה לסיום הליכי החקיקה במהירות האפשרית.

איתן כבל: בתפילה שנזכה לקיום מצוות "ובחרת בחיים" ו"לא תעמוד על דם רעך" למען אזרחי ישראל.

איתן כבל: אור וברכה, יהודה גליק".

איתן כבל: מעבר לעובדה שאני מצטרף לכל מילה אני רוצה לומר גם כמעשן ותיק – עישנתי שנים רבות – נגמלתי, ברוך ה', לגמרי – לא רק שאינני מתגעגע, אני לא מבין בכלל איך עישנתי; ועישנתי שלוש קופסאות ביום.

איתן כבל: אני לא אעשה פרסומת לחברה שעישנתי את הסיגריות שלה.

איתן כבל: יחד עם זאת אני רוצה לומר לכל מי שיושב כאן – ואלה שיידרשו להגיע לכאן – במה שתלוי בי – ואני יודע שזה תלוי בי במידה רבה וגם בכם, חברותיי חברי הכנסת, אני מתכוון ואעשה את הכול כדי שבכנס הקיץ הצעת החוק תהיה חלק מספר החוקים של מדינת ישראל.

איתן כבל: אני אומר זאת באופן הכי ברור, ברשותכם, כמו תמיד אנחנו נקשיב, אנחנו ננסה להיות פתוחים לכל מיני עניינים כאלה ואחרים.

איתן כבל: אבל החוק יעבור, ובוודאי באופן שאליו התכוון המחוקק.

איתן כבל: אני אומר זאת לא לחינם.

איתן כבל: מי שחושב שאני אאפשר כל מיני זליגות שיהפכו אותנו לחוכא ואטלולא בכל הנוגע לחוק הזה – טועה.

איתן כבל: אני לא אאפשר דיונים שמוציאים אותנו מתוך הקו הראשי שלשמו התכנסנו.

איתן כבל: שיהיה ברור.

איתן כבל: אני רואה בנושא הזה שליחות אישית.

איתן כבל: אני אומר זאת כמעשן לשעבר; בעיקר כלפי הילדים שלנו הצעירים שעדיין לא מעשנים.

איתן כבל: אני מקווה שהחקיקה הזאת תהיה חלק בלתי נפרד מאותו מסע שימנע מהם להגיע לכדי מצב שהם מעשנים.

איתן כבל: אין ספק, לפחות לפי המחקרים, שאין קטלני יותר מהעישון.

איתן כבל: מספר המתים טרם זמנם כתוצאה מהעישון הוא, כנראה, הגבוה ביותר בכל קנה מידה.

איתן כבל: לכן אני אומר זאת בצורה ברורה – אני לא אאפשר התלהמויות וריבים.

איתן כבל: יש כאן דברים מאוד ברורים, מאוד פשוטים.

עיסאווי פריג': על מה הריבים?

איתן כבל: על כסף.

איתן כבל: עיסאווי, חברי, אל תהיה מוטרד.

איתן כבל: זה יגיע.

איתן כבל: כל מילה כאן יש לה משמעות של כסף מול בריאות.

איתן כבל: אני רוצה שאנחנו, חברי הכנסת, כל הזמן נראה את הדברים.

איתן כבל: דבר אחרון – אנחנו כל הזמן נשמע את השאלה: מה אתם מתערבים לנו בצלחת?

איתן כבל: אנחנו מכירים את הטענה הזאת, ואין טענה יותר מופרכת מהטענה הזאת כי היא משיתה על הכלכלה הישראלית נזקים שקשה לאמוד אותם של מיליארדים מדי שנה בבריאות, בטיפול.

איתן כבל: זה מעגל בלתי נגמר.

איתן כבל: כן, זאת חובתנו, חובתה של המדינה.

איתן כבל: יש מדינות בעולם שעשו כבר צעדים רבים ומתקדמים, ואני מקווה שגם אנחנו, בעזרת ה', בסופו של הדיון הזה נהיה חלק בלתי נפרד מאותן מדינות שמובילות את התהליך החשוב הזה.

איתן כבל: יש כאן שתי הצעות חוק.

איתן כבל: אני רוצה להקריא את שתיהן: הצעת חוק הגבלת הפרסומת והשיווק של מוצרי טבק (תיקון – איסור פרסומת והגבלת השיווק של מוצרי טבק), התשע"ח-2017 של חברי הכנסת איתן כבל, יהודה גליק, תמר זנדברג, עבד אל חכים חאג' יחיא, דב חנין ונחמן שי.

איתן כבל: יש הצעה נוספת: הצעת חוק הגבלת הפרסומת והשיווק של מוצרי טבק (תיקון – תמונה של נזקי עישון על מוצרי טבק), התשע"ז-2017 של חברי הכנסת איל בן ראובן, יעל גרמן, אכרם חסון, עבד אל חכים חאג' יחיא, דב חנין, נורית קורן ויהודה גליק.

איתן כבל: ברשותכם, בדיון הזה אנחנו מאפשרים להעלות עניינים, התייחסויות והוראות כלליות.

איתן כבל: הדיון הבא הוא כבר הקראה.

איתן כבל: אני כבר מייצר לכם את הסדר שלא נטעה ולא נתבלבל.

איתן כבל: זה הקו.

איתן כבל: כל מי שיש לו מה לומר ממרומי מקומו שיאמר.

איתן כבל: הדיונים הבאים מתעסקים לגופו של סעיף.

איתן כבל: אז, ברשותכם, אני רק אאפשר לפני כן ליוזמי החוק.

יצחק וקנין: אני רוצה לומר משהו כללי.

יצחק וקנין: כל כך ריגשת אותי כשקראת את השיר.

יצחק וקנין: זה פשוט עשה לי תובנה עמוקה למשהו שכדאי שישמעו אותו.

יצחק וקנין: כשעם ישראל חטא בחטא העגל אז משה התפלל והתפלל ובסוף הקדוש ברוך הוא אמר לו: "סלחתי כדבריך, אבל ביום פוקדי ופקדתי".

יצחק וקנין: מה זה?

יצחק וקנין: כל פעם אני אתן לכם מנה קטנה מהחטא הזה.

יצחק וקנין: לא אתן לכם מכה גדולה שתזעזעו, אלא כל פעם תקבלו מכה קטנה, כי אני לא יכול לתת לכם מכה גדולה כי זה כדי למחול לכם.

יצחק וקנין: שים לב, אני לא ממעיט משום דבר, אבל כמה הזדעזענו בשבוע שעבר מהאסון הכבד של עשרה הרוגים.

יצחק וקנין: אתם יודעים כמה מתים מעישון?

יצחק וקנין: אם נתחיל לספור זה מזעזע עד כמה אנחנו עוברים על זה לסדר היום.

יצחק וקנין: כל כך הרבה אנשים מתים מהדבר הזה וזה לא כל כך ריגש אותנו כמו העשרה שמתו בשבוע שעבר.

יצחק וקנין: כשיש מסה במכה אחת אנחנו מזדעזעים.

יצחק וקנין: בשנה מתים בתאונות דרכים 340.

יצחק וקנין: מעישון מתים יותר מזה.

יצחק וקנין: זאת אומרת כשאתה מקבל מכה גדולה קשה לך לקחת את כל הכובד עליך לעומת כשאתה מקבל מכה ועוד מכה, עוד אחד מת ועוד אחד סרטן.

יצחק וקנין: לכן זה נתן לי תובנה למה זה "ביום פוקדי ופקדתי".

יצחק וקנין: כשהמכה היא גדולה אנחנו מזדעזעים וכשהמכה היא לא גדולה אנחנו עוברים לסדר היום, וזה ממשיך ככה.

יצחק וקנין: כמה שנים אני יושב פה ודנים בנושא הגבלת העישון.

יצחק וקנין: אני לא מעשן ובחיים לא עישנתי - -

איתן כבל: חבר הכנסת וקנין, בכנס הזה זה יעבור.

איתן כבל: זה לא יהיה כמו בכנסות הקודמות שמסמסו את זה.

איתן כבל: זה לא יקרה.

איתן כבל: אני אומר את זה בצורה מאוד ברורה.

איתן כבל: תודה, חברי.

איתן כבל: תמר, אני מבין שאת צריכה לצאת.

איתן כבל: אחריה יעל ואחריה איל ומיקי.

תמר זנדברג: תודה.

תמר זנדברג: הצעת החוק הזאת היא חלק מסדרה של דברים שמדינת ישראל צריכה לעשות והתחילה בהם לפני 30 שנה בערך והייתה מובילה בתחום.

תמר זנדברג: איפשהו במהלך הדרך – ואני רואה כאן את כל הגורמים האזרחיים שמובילים את הדבר הזה – נרדמה בשמירה.

תמר זנדברג: היא נרדמה בדרך והפכה להיות אחת המדינות המפגרות בתחום המלחמה בעישון.

תמר זנדברג: נתקענו אי שם בעישון במקומות ציבור, ובינתיים העולם התקדם.

תמר זנדברג: כאן אנחנו דנים בפרסום.

תמר זנדברג: אני רוצה לציין את הנושא של החפיסות האחידות ואת הנושא של התמונות והפרסום על החפיסות ועוד נושאים רבים שהוכחו יעילים במלחמה נגד עישון, ומדינת ישראל זנחה אותם בשולי הדרך בין בגלל טענה שזה נורא וזה מגעיל וזה לא אפקטיבי ובין בגלל נסיבות אחרות.

תמר זנדברג: היום העולם נמצא במקום מאוד ברור, ומדינת ישראל חייבת להצטרף אליו – העישון הורג במדינת ישראל 8,000 איש בשנה מנזקי עישון.

תמר זנדברג: כל שנה מאבדים את חייהם מוות מוקדם בגלל עישון.

תמר זנדברג: אנחנו במצב מאוד ברור: יש מצד אחד תאגידים שאין בהם שום דבר מועיל, זה רק מזיק, זה רק רע.

תמר זנדברג: אפשר לחזור להיסטוריה איך קרה שהתחילו לפתח את המוצר הזה שלא מועיל בשום דבר, הוא לא טעים, הוא לא נחמד – אין בו שום תועלת - -

איתן כבל: הוא שווק בהתחלה לא רק כמצ'ואיסטי אלא גם כבריא.

תמר זנדברג: בתחילת המאה, אדוני היושב-ראש, רופאים בחלוק לבן השתתפו בפרסומות של תאגידי העישון והסיגריות והסבירו לציבור, כמו שאתה אומר, שזה לא רק מזיק אלא גם בריא.

תמר זנדברג: היום יש קו פרשת מים מאוד ברור, ובחירת הצד היא ברורה – זה או בעד או נגד.

תמר זנדברג: אין באמצע.

תמר זנדברג: מדינת ישראל צריכה לבחור צד, והיא צריכה לבחור את הצד הטוב של ההיסטוריה.

תמר זנדברג: יש כאן כאלה שיכולים לספר את ההיסטוריה של הדבר הזה פה בכנסת.

תמר זנדברג: הייתה הצעת חוק מקיפה מאוד שקידם משרד הבריאות שניגפה.

תמר זנדברג: אפשר לקרוא את הפרוטוקולים – זה חומר קריאה מרתק.

תמר זנדברג: בחלקך נפלה הזכות להיות זה שמביא את הדבר הזה לכדי השלמה, וזה יהיה לזכותה של מדינת ישראל להצטרף לצד המואר של העולם.

תמר זנדברג: חלק מזה זה מה שעומד לפנינו.

תמר זנדברג: תודה.

יעל גרמן: עם ההחרגה של העיתונות?

תמר זנדברג: אה, סליחה.

תמר זנדברג: אנחנו ניכנס לזה בפתיחה.

תמר זנדברג: אמרת לומר דברי פתיחה.

איתן כבל: זה בסדר.

תמר זנדברג: סליחה, יעל.

תמר זנדברג: אמרתי דברי פתיחה.

תמר זנדברג: אנחנו ניכנס לסעיפים.

איתן כבל: תודה לך.

איתן כבל: נתתי לך להאריך כי עכשיו את עומדת בראש מפלגה.

תמר זנדברג: אה, זה היה נקרא להאריך?

תמר זנדברג: אני פשוט צריכה ללכת לוועדה אחרת.

איתן כבל: תודה, תמר.

איתן כבל: בהצלחה.

איתן כבל: אנחנו עוד ניפגש כאן.

איתן כבל: חברתי יעל גרמן, בבקשה.

יעל גרמן: תודה רבה, אדוני היושב-ראש.

יעל גרמן: אני רוצה להזכיר היסטוריה ולספר שבשנת 2005 מדינת ישראל חתמה על האמנה הבין-לאומית שמדברת על מיגור העישון באמצעות איסור על פרסום ועל שיווק כל מה שקשור לטבק.

יעל גרמן: היא הגדילה לעשות בשנת 2011 כאשר היא העבירה החלטת ממשלה שהטילה על שר הבריאות להגיש בתוך 90 יום תקנות וחוק שמבטא את ההחלטה ואת האמנה, זאת אומרת לאסור באופן גורף על הפרסום בעיתונות.

יעל גרמן: זה מסיבה פשוטה – המחקרים גילו קוהרנטיות וקורלציה מובהקת בין שני דברים: בין מחיר החפיסה והעישון ובין הפרסום לבין העישון.

יעל גרמן: ככל שיש יותר פרסום יותר מעשנים, בעיקר צעירים; ככל שיש פחות פרסום – ואם אין בכלל – זה יורד.

יעל גרמן: כנ"ל גם לגבי המחיר.

יעל גרמן: אבל הפלא ופלא, מאז ועד היום החוק לא עבר.

יעל גרמן: כשאני הייתי שרת הבריאות אני הבאתי לוועדת הכלכלה בראשותו של ברוורמן חוק כולל שמדבר על איסור גורף.

יעל גרמן: מי התנגד, אדוני היושב-ראש?

יעל גרמן: תן לי ניחוש.

יצחק וקנין: שר הבריאות של היום.

יעל גרמן: יפה מאוד.

יעל גרמן: סגן שר הבריאות שהיה אז חבר אופוזיציה.

יעל גרמן: מה זה התנגד – הוא יצר סביבו קואליציה של חברי קואליציה ושל חברי אופוזיציה עם לוביסטים שהסתובבו פה כמו עכברים ולחשו על אוזניהם של חברי הכנסת שמא, חס וחלילה, יעבור חוק באמת טוב שמדבר על כך שאין פרסום.

יעל גרמן: וכשאנחנו אומרים אין פרסום – אין פרסום – לא באינטרנט ולא בעיתונים.

עיסאווי פריג': ועכשיו סגן שר הבריאות בעד?

יעל גרמן: והנה, חברי הטוב, מביאים לפה חוק שבאופן כללי הוא באמת חוק טוב.

יעל גרמן: הוא אוסר גם על הסיגריה האלקטרונית וגם על זאת שנקראת I Qoss, והוא אוסר לפרסם באינטרנט וכולי.

יעל גרמן: אבל הוא מחריג את העיתונות?

יעל גרמן: למה?

יעל גרמן: למה, חברים?

יעל גרמן: למה יש החרגה של העיתונות?

יעל גרמן: במה העיתונות יוצאת דופן?

איתן כבל: את יודעת למה?

יעל גרמן: אני חושבת שאני יודעת, ואם אומר זאת זה ייחשב תביעת דיבה.

עיסאווי פריג': אנחנו רוצים לדעת.

עיסאווי פריג': אני רוצה לדעת.

יצחק וקנין: נשמור לך על החסינות.

יעל גרמן: היום עולה חשש לכאורה שסגן השר קשור לעיתון מסוים שבו מפרסמים את הסיגריות, והוא חושש לכך.

יעל גרמן: עולה חשש לכאורה.

יצחק וקנין: אם היית אומרת "ידיעות אחרונות" אני יכול להבין.

יצחק וקנין: לא העיתון הצדדי הזה.

יעל גרמן: חברים יקרים, יכול להיות שהחשש הזה לכאורה אינו נכון, ואז חס וחלילה אני אלקה בגופי כי אני חושדת בכשרים.

יעל גרמן: בכל מקרה, אדוני היושב-ראש כשהחוק הזה עלה בהצעה טרומית אני התנגדתי לו - -

איתן כבל: נכון.

יעל גרמן: - - מפני שלא יכול להיות ולא יעלה על הדעת שאנחנו ניתן פרס לעיתונים, ולא רק שנאפשר את הפרסום, אלא עוד ניתן להם פרס שאם הם מפרסמים הם יקבלו עוד כסף על כך שנפרסם גם את האזהרה נגד.

יעל גרמן: זאת אומרת למה שהם לא יפרסמו?

יעל גרמן: הם מרוויחים פעמיים – פעם מחברת הסיגריות ופעם ממשרד הבריאות או מהממשלה.

יעל גרמן: זאת איוולת ורעות רוח, זה סעיף שחייבים להוריד.

יעל גרמן: לכל שאר ההחרגות יש הצדקה.

יעל גרמן: ההחרגה הזאת נגועה באינטרס שאיני יכולה להבין אותו, ולהערכתי, הוא זר.

איתן כבל: תודה לך, יעל.

איתן כבל: חבר הכנסת איל בן ראובן שגם לו יש הצעת חוק שצורפה.

עיסאווי פריג': לא צירפת את הצעת החוק שלך.

יעל גרמן: כן.

איתן כבל: כן, הצמדנו את ההצעה.

יעל גרמן: אבל אין החרגה.

איתן כבל: חברים יקרים, שתי ההצעות עלו במליאה, והן מובאות לכאן.

איתן כבל: בסוף הדיון הזה נחליט על מיזוגן ונקיים את הדיון.

איתן כבל: חברים, לא להוציא את כל האנרגיות בדיון הראשון.

איתן כבל: לאט לכם.

איתן כבל: חבר הכנסת איל בן ראובן, בבקשה.

איל בן ראובן: איתן, אני רוצה לברך אותך על קביעת המועד של הדיון הזה כדיון ראשון בכנס הזה.

איל בן ראובן: יש לזה משמעות וטוב שכך.

איל בן ראובן: מה שהקראת בהתחלה זה נותן לזה עוד עומק.

איל בן ראובן: כי, לצערנו, במדינת ישראל אנחנו עשירים בדמעות בנושאים מאוד כואבים שקורים לנו.

איל בן ראובן: אנחנו יודעים לטפל בצורה מאוד ממוקדת כשהדברים באים בצורה ממוקדת אלינו.

איל בן ראובן: פה יש לנו מקרה שבאיזושהי צורה, כנראה, לא הצלחנו במעלה הדרך להבהיר עד כמה הדבר הזה כואב.

איל בן ראובן: 8,000 משפחות שכולות, דמעות, כאב, אובדן – איום ונורא - מ דבר שלכאורה נתנו לזה איכשהו לעבור.

איל בן ראובן: אנחנו בנקודת זמן קריטית.

איל בן ראובן: אני שמח על מה שאמרת,וכמובן, נתמוך ונעזור כדי שהדבר הזה ייעצר.

איל בן ראובן: בפתח דבריי אני אומר שהמילים הכתובות ששובצו בחוק לא מספיקות.

איל בן ראובן: אנחנו נצטרך גם לטפל בנושא האכיפה חזק מאוד כי זה מסוג הדברים שיש להם פוטנציאל לעבור ליד האנשים, ונצטרך לטפל בזה.

איל בן ראובן: אני בעד למזג את החוק ולצאת עם חוק אחד, חזק, ברור וכבד.

יעל גרמן: בלי ההחרגה.

איל בן ראובן: אני תכף אגיד על זה מילה.

איל בן ראובן: בחוק שכתבנו יחד נכנסנו לעניין הפרסום האינטרנטי כי שדה המאבק האמיתי שלנו הוא בבני הנוער.

איל בן ראובן: רבותיי, אנחנו כנראה לא נשנה אנשים בני 60-50 מעשנים.

קריאה: לא נשארו כל כך הרבה.

איל בן ראובן: המאבק הוא מול הילדים שלי שטווח הגילים שלהם הוא 19-5.

איל בן ראובן: שם המגרש בעניין הזה.

איל בן ראובן: המגרש שלהם הוא המגרש האינטרנטי, המגרש של הרשתות החברתיות.

איל בן ראובן: שם המגרש הכבד.

איל בן ראובן: בהצעה פה נדגיש מאוד את מניעת הפרסום האינטרנטי.

איל בן ראובן: בטח נמצאים פה גם נציגי משרד הבריאות.

איל בן ראובן: אני גם המלצתי ואמרתי שנהיה מתואמים עם משרד הבריאות.

איל בן ראובן: אני רק מעלה שוב את שאלת התמונות הקשות.

איל בן ראובן: רבותיי, זה עובד במקומות אחרים.

איל בן ראובן: לכן תמוהה בעיניי ההתנגדות הגדולה למה לא לשים גם את הדבר הזה.

איל בן ראובן: כל הכלים כשרים כדי לעצור את התופעה, ובהקשר לכך בגדול אני גם מאוד מסכים עם יעל בנושא העיתונות.

איל בן ראובן: יכול להיות שנצטרך להמשיך את המאבק כדי להעלות עוד שלב בעניין הזה.

איל בן ראובן: מבחינתי בנושא הזה כל האמצעים כשרים כדי לעצור את זה.

איל בן ראובן: אני מברך על הדיון הזה.

איתן כבל: תודה, איל.

איתן כבל: חבר הכנסת מיקי רוזנטל ואחריו חבר הכנסת חאג' יחיא.

מיקי רוזנטל: תודה רבה, אדוני היושב-ראש, אני מברך את כל היוזמים.

מיקי רוזנטל: אני אתמקד בסוגיה של התקשורת הכתובה כי בעוונותיי אני לא מבין אם מישהו מתחיל לעשן או מגביר את צריכת הסיגריות, אם הוא נחשף לפרסומת באינטרנט או נחשף לפרסומת בעיתון גורלו נחרץ, והסרטן הוא אותו סרטן ולא מבחין בין האינטרנט לבין העיתונות הכתובה.

מיקי רוזנטל: לכן המהלך הזה של החרגת העיתונות הכתובה הוא בעייתי.

מיקי רוזנטל: גם אני חרד לגורלה של הדמוקרטיה, ואותי לא צריך לשכנע בחשיבותם של כלי התקשורת והעיתונות, תפקידם והמודל העסקי שלהם שצריך לדאוג לו.

מיקי רוזנטל: אבל הכול עניין של משקל ומידה ולא ייתכן שאנשים ישלמו בחייהם כי צריך לקיים עיתונים.

מיקי רוזנטל: מה גם שיש פה מהלך פסול ובניגוד למה שיעל ניסתה לרמוז אני אגיד את זה באופן הכי מפורש.

מיקי רוזנטל: כשאני יזמתי את חוק הפרסום הסמוי או התוכן השיווקי מי שעמד בראש המתנגדים היה חבר הכנסת ליצמן שגם הודיע לראש הממשלה חד וחלק שהוא מגן על עיתון "המודיע".

מיקי רוזנטל: זה לא רק עיתון שרעייתו עובדת בו, אלא זה עיתון שיש לו זיקה עמוקה לאגודת ישראל שהוא אחד מראשיה; ושימותו הקוראים, לשיטתו.

מיקי רוזנטל: אני אומר את זה באופן חד ונחרץ וחריג משום שהוא לא היחיד בעניין הזה.

מיקי רוזנטל: יש זיקה עמוקה ובעייתית בין נבחרי ציבור וחברי כנסת לבין הכיסוי התקשורתי.

מיקי רוזנטל: ראינו קצת מהגועל הזה שצף בחקירות האחרונות של ראש הממשלה.

מיקי רוזנטל: הדבר העקום הזה מתקיים יותר מדי שנים, וכלי התקשורת משלמים בכיסוי תקשורתי אוהד למי שמסייע להם כלכלית כולל בעניין הזה.

מיקי רוזנטל: צריך להגיד את הדברים במפורש, לא בערך ולא ליד.

מיקי רוזנטל: זאת תופעה מגונה מאוד, והמחיר הציבורי שלה הוא איום ונורא.

מיקי רוזנטל: אז היום אנחנו נתמקד בעניין הזה.

מיקי רוזנטל: אני רואה פה את עמוס שוקן ואת נציג "ידיעות אחרונות".

מיקי רוזנטל: אני בהחלט מזדהה עם חלק מהדברים שייאמרו כאן.

לאה פדידה: למה מציעי החוק הורידו את העיתונות?

יעל גרמן: שאלה טובה.

איתן כבל: הממשלה.

לאה פדידה: אבל אתם מציעי החוק.

מיקי רוזנטל: הממשלה דרשה את זה.

מיקי רוזנטל: זאת הייתה דרישה חד משמעית של ליצמן שעומד מאחורי זה.

מיקי רוזנטל: כמו שתיארתי פה הזיקה שלו לעיתון "המודיע" היא זיקה בעייתית.

מיקי רוזנטל: הוא בניגוד עניינים, ואסור היה לו בכלל לעסוק בזה.

מיקי רוזנטל: אבל זאת המציאות שלנו וצריך להגיד אותה כאן על השולחן.

מיקי רוזנטל: בסופו של יום אין הבדל בין אדם שמתחיל לעשן אם הוא נחשף לזה בפרסום כזה או אחר, ואין שום היגיון להחריג את כלי התקשורת הכתובים.

מיקי רוזנטל: אם צריך לפצות אותם אז צריך לפצות אותם או למצוא מודל אחר שיסייע להם.

מיקי רוזנטל: הכול קביל והכול ראוי שיישמע.

מיקי רוזנטל: אבל בעניין הזה אסור שנעשה מסחרה על גבם של בני הנוער כשידוע לנו באופן חד-משמעי שיש שני דברים שבולמים את התרחבות העישון: האחד זה מחיר הסיגריות והשני זה החשיפה.

מיקי רוזנטל: אם אנחנו לא רוצים לרמות את עצמנו אנחנו צריכים לעשות את החוק הזה כראוי ולא להיכנע ללחצים הפסולים של סגן שר הבריאות ואחרים.

מיקי רוזנטל: ויש גם אחרים.

איתן כבל: תודה.

איתן כבל: אני לא מתכוון להתעמק בעניין שהעלו יעל ומיקי.

איתן כבל: אני רוצה לומר לכם את הדבר הבא: גם אני לא אוהב את העובדה שהעיתונות הכתובה הוחרגה.

איתן כבל: אבל אנחנו חיים בבניין שחי במהלכים של פשרות.

איתן כבל: אני רוצה להזכיר שאינני רוצה לחיות בסאגה הקודמת של הדיונים הקודמים.

איתן כבל: אני מעדיף חוק של 80% מאשר חוק שלא מתקיים בכלל.

יעל גרמן: אבל בוא נשאף ל-100%.

איתן כבל: יעל, תרשי לי.

איתן כבל: אני לא פותח את הדיון.

איתן כבל: אנחנו – גם יהודה וגם אני חיים בעולם של כנסת, ואני לא רוצה להיות צודק ולהיות לבד.

יעל גרמן: אנחנו איתך.

איתן כבל: תודה רבה.

איתן כבל: גם כל האופוזיציה איתי, זה בסדר גמור.

איתן כבל: בסוף אני איתך, אבל אני רוצה שזה יעבור.

איתן כבל: בעזרת ה' אחרי שנעשה את המהלך הנחשוני אם יבואו אחרינו ויסגרו את הפער הזה בממשלה אחרת או בכנסת אחרת –נבורך.

איתן כבל: אני לא רוצה לייצר מצב שלא יהיה לנו בכלל חוק.

איתן כבל: מעבירים פה דברים לאין שיעור.

איתן כבל: כבר היום נתחיל את הדיונים באלף ואחד דברים שכולנו עומדים על בריקדות.

איתן כבל: אז מה זה יעזור?

איתן כבל: אני מעדיף חוק שהוא 80% שלם מאשר 100% עם כל הקושי.

איתן כבל: אני איתך לחלוטין בתוך העניין.

איתן כבל: אנחנו, כמובן, ננסה – אני לא אומר שאני לא אנסה בכל זאת לבדוק את כל האפשרויות.

איתן כבל: יש החלטת ממשלה, אני מחויב לה.

איתן כבל: זאת הייתה תמיכת הממשלה בקואליציה סביב העניין הזה וגם לי חשובה המילה.

איתן כבל: אנחנו נדון בזה, נתעמק בשאלה הזאת.

יעל גרמן: יש לך מושג למה הממשלה ביקשה להחריג?

איתן כבל: כל אחד אמר את הדברים שלו.

עבד אל חכים חאג' יחיא: כי זאת הממשלה.

עבד אל חכים חאג' יחיא: זה לא אנחנו.

יעל גרמן: זה לא דת ולא מדינה, זה לא ימין ולא שמאל.

יעל גרמן: אז למה?

יעל גרמן: אין פה עניין של אידיאולוגיה.

מוסי רז: יש לי הצעת פשרה – אולי נציע שאנחנו לא מחריגים את העיתונות הכתובה, אלא רק את עיתון "המודיע".

קריאות: יפה.

איתן כבל: מבחינתי החוק הזה מאוד חשוב מכדי שאתחיל ללגלג בעניין הזה.

איתן כבל: שנינות זה לא הצד החלש שלי – אם יורשה לי להגיד את זה – ואני לא מתכוון להתעסק פה בשנינות.

איתן כבל: אני רוצה להעביר את החוק כאן כמה שיותר מהר עם הבעייתיות שמתקיימת.

איתן כבל: חבר הכנסת חאג' יחיא, בבקשה.

איתן כבל: לאחר מכן נעבור לאורח וחבר כנסת לסירוגין.

איתן כבל: לאחר מכן אלעד שפר.

עבד אל חכים חאג' יחיא: אני מברך על כנס הקיץ, ומקווה שיהיה פורה ותהיה הצלחה בו אפילו אם יהיה קצר.

עבד אל חכים חאג' יחיא: עניין העישון – ברור שיש הסכמה שהוא מזיק לבריאות, ובמדינה ננקטו בעבר כמה צעדים בעבר שכנראה עדיין לא פתרו את הבעיה.

עבד אל חכים חאג' יחיא: אחד מהם הוא איסור העישון במקומות ציבוריים ובאוטובוסים; היום גם יש חוק שאוסר על עישון ברכב אם יש לך ילדים קטנים – וכל מיני הצעות אחרות.

עבד אל חכים חאג' יחיא: הייתה כוונה לממשלה – אני לא יודע אם הייתה כוונה לפגוע בעישון או להקטין אותו או יותר כוונה להכניס יותר כסף לקופת המדינה בכך שהעלו את המיסוי על הסיגריות כי זה לא הרתיע ולא שינה את הצריכה ואת כמות הסיגריות שאנשים מעשנים.

עבד אל חכים חאג' יחיא: פה אני מוסיף כמה מילים שמתארות מה זה עישון.

עבד אל חכים חאג' יחיא: אני אקרא אותן בערבית ואתרגם אותן.

עבד אל חכים חאג' יחיא: זה שלושה מ"מים בערבית: "מוקריף", "מוקליף" ו"מוטליף".

עבד אל חכים חאג' יחיא: "מוקריף" זה "מגעיל", "מוקליף" זה "עולה כסף" ו"מוטליף" זה "מקלקל את הבריאות".

עבד אל חכים חאג' יחיא: אלה שלוש המילים שמתארות את העישון.

יעל גרמן: יפה מאוד.

עבד אל חכים חאג' יחיא: יש לי תוספת שאולי חלק ממי שמסכים לחוק הזה לא יסכימו איתי.

עבד אל חכים חאג' יחיא: לא יכול להיות שנדבר על עישון ועל הצורך לצמצם אותו, ובמקומות אחרים נשמע שרוצים להפוך את הקנאביס לחוקי.

עבד אל חכים חאג' יחיא: זה לא יכול להסתדר זה עם זה.

איתן כבל: מאוד יכול להסתדר.

עבד אל חכים חאג' יחיא: אמרתי שחלק לא יסכימו איתי, אבל אני מאמין שגם קנאביס מזיק לבריאות, לנפש, לציבור, ואסור ללכת לכיוון של לגליזציה בנושא הזה.

עבד אל חכים חאג' יחיא: בנושא ההחרגה של העיתונות הכתובה – לא היינו רוצים לראות את זה פה.

עבד אל חכים חאג' יחיא: אני אגיד עוד משפט בערבית ואתרגם: "מה שאתה לא משיג במלואו אל תוותר על רובו".

איתן כבל: כמו שנקרא אצלנו: "טוב ציפור אחת ביד משתיים על העץ".

עבד אל חכים חאג' יחיא: כן.

עבד אל חכים חאג' יחיא: מה שאתה לא יכול להשיג במלואו אל תוותר על הכול.

עבד אל חכים חאג' יחיא: אתה יכול להשיג 70%, 80%, 90%.

עבד אל חכים חאג' יחיא: אני חושב שמתישהו נגיע למצב שהעישון יהיה אסור בהחלט.

איתן כבל: אני מסכים.

עבד אל חכים חאג' יחיא: אנחנו בצעדים בכיוון הזה.

עבד אל חכים חאג' יחיא: אני מקווה מאוד שמהר מאוד נגיע לשם.

איתן כבל: תודה לחבר הכנסת עבד אל חכים חאג' יחיא.

איתן כבל: אלעד שפר, בבקשה.

איתן כבל: בקצרה.

איתן כבל: לאחר מכן חבר הכנסת עיסאווי פריג'.

אלעד שפר: אני מעמותת אויר נקי.

אלעד שפר: חברת הכנסת יעל גרמן דיברה על ניגוד עניינים, ורציתי להגיד שעמותת אוויר נקי שלחה מכתב ליועץ המשפטי לממשלה בבקשה להפקיע מליצמן את ההחלטות בנושא עישון, ולא קיבלנו תשובה עד עכשיו.

אלעד שפר: לגבי הפרסומות בעיתונות – אנחנו קוראים לחברי הוועדה לא להחריג את הפרסומות בעיתונות ולא לתת פטור.

אלעד שפר: בנוסף לזה יש הנושא של הפרסום הסמוי.

אלעד שפר: במוצאי שבת הקרובה יתחיל קמפיין גדול לעידוד בני נוער וצעירים להתחיל לעשן.

אלעד שפר: קוראים לזה תכנית "האח הגדול" בטלוויזיה.

אלעד שפר: זה אפילו הרבה יותר יעיל מאשר פרסומות בעיתונות.

עיסאווי פריג': מה זאת אומרת?

איתן כבל: הוא אומר שההשפעה של תכנית "האח הגדול" היא גדולה.

איתן כבל: זה אנשים שהם סלבריטאים.

נורית קורן: הם מקבלים שם סיגריות.

שולי מועלם-רפאלי: רק זה יש לנו להגיד נגד "האח הגדול"?

נורית קורן: לא.

נורית קורן: בהקשר של הסיגריות.

איתן כבל: אנחנו עוסקים גם בענייני תקשורת, אבל לא היום, שולי.

אלעד שפר: 90% מהמתמודדים שם מעשנים, וכנראה, לא במקרה כשמדובר על 20% מעשנים בציבור הכללי.

אלעד שפר: ההתרחשויות המעניינות נעשות בפינות העישון – חוקיות או לא חוקיות, זה נושא לדיון אחר.

אלעד שפר: רבים שם על תקציב לסיגריות, ובני הנוער מקבלים את המסר שמותר לוותר על מזון, אבל בשום אופן אסור לוותר על סיגריות.

אלעד שפר: התכנית הזאת בכלל היא קמפיין לעישון, ונותנת לגיטימציה לבני נוער להתחיל לעשן.

אלעד שפר: כדאי היה להתייחס גם לזה בהצעת החוק.

איתן כבל: אני מודה לך.

איתן כבל: חבר הכנסת עיסאווי פריג', בבקשה.

איתן כבל: לאחר מכן ד"ר אביטל פאטו בן ארי.

איתן כבל: חברים, אני מבקש להיות ממוקדים.

איתן כבל: אני כבר אומר לכם, אני נותן לכם את רשות הדיבור – נצלו אותה.

איתן כבל: לא עכשיו כל אחד יעשה לעצמו קמפיין.

איתן כבל: כל אחד יגיד בדיוק מה הנקודות המרכזיות בתהליך הזה כדי שכשנגיע אליו נוכל להבין איך זה נראה מנקודת המבט של הדובר.

איתן כבל: בבקשה, עיסאווי.

עיסאווי פריג': אתה יודע, איתן חברי, מתחילים מושב עם הצעת חוק מעניינת כזאת.

עיסאווי פריג': חברים, זה לא פשוט לצאת נגד מהלך ונגד הצעת חוק שהכותרת היא שזה מזיק לבריאות.

עיסאווי פריג': אף אחד לא מתאר לעצמו שחבר כנסת או בן אדם ייצא נגד זה.

עיסאווי פריג': זה גורם המוות מספר אחת בכל המקומות.

עיסאווי פריג': זה לא פשוט.

עיסאווי פריג': 8,000 איש מתים – יותר מכל גורם סיכון אחר.

עיסאווי פריג': אני אולי חבר הכנסת היחיד שמעשן כאן - -

שולי מועלם-רפאלי: לא.

שולי מועלם-רפאלי: גם לאה פדידה.

מוסי רז: אבל זה זמני.

מוסי רז: גם איתן עישן פעם.

לאה פדידה: למה, כי אני אמות זה זמני?

מיקי רוזנטל: חס וחלילה.

מיקי רוזנטל: אנחנו נשכנע אותך.

עבד אל חכים חאג' יחיא: רצינו לשמוע הצהרה משניכם שאתם מפסיקים לעשן.

עיסאווי פריג': אני התחלתי לעשן בגיל מאוחר, 29.

מיקי רוזנטל: אני בגיל 11.

עיסאווי פריג': מיקי, תעזור לי במחשבות.

עיסאווי פריג': אני אומר שלושה דברים ומשאיר את הדברים לדיון השוטף.

עיסאווי פריג': אף אחד לא מוכן לתת יד להזיק לבריאות הציבור.

עיסאווי פריג': לחסוך בנפש אחת זה הישג בפני עצמו.

עיסאווי פריג': אני בעד הגבלת הפרסום – על זה אין ויכוח.

עיסאווי פריג': אני אעז להגיד לא?

עיסאווי פריג': אבל אני רוצה שנעשה סיעור מוחות יחד.

עיסאווי פריג': האם מוכח שהגבלת הפרסומת מורידה את מכירות מוצרי טבק?

מיקי רוזנטל: חד וחלק.

לאה פדידה: העלאת המחיר לא הורידה את זה.

יעל גרמן: יש כמה מחקרים שמוכיחים - - -

איתן כבל: חברים, הוא שאל לא כדי שתענו לו.

יעל גרמן: זאת שאלה רטורית או אמיתית?

יעל גרמן: אני שואלת באמת.

איתן כבל: היא אמיתית.

יעל גרמן: אמיתית?

יעל גרמן: אז התשובה היא "כן" עם סימן קריאה.

עיסאווי פריג': מספר המעשנים הגדול ביותר בארץ הוא ערבים וחרדים.

עיסאווי פריג': זה נתון.

מוסי רז: אצל גברים.

מוסי רז: אבל אם אתה לוקח בחשבון גם נשים זה דומה.

עיסאווי פריג': בסדר.

עיסאווי פריג': אלה חברות שמרניות אז הנשים פחות מעשנות.

עיסאווי פריג': אבל אצל הערבים ואצל החרדים מספר המעשנים הוא הגבוה ביותר.

עיסאווי פריג': אנחנו יודעים את זה.

שולי מועלם-רפאלי: ואצל חיילים.

עיסאווי פריג': אנחנו נלחמים על הגבלת הפרסומת, וזה טוב; ונכפיל את הסיגריה בחנות ונפסיק לשים את זה בבולטות – האם זה יקטין?

יעל גרמן: ב-7%.

יעל גרמן: זה מאות אנשים.

עיסאווי פריג': מאות אנשים.

עיסאווי פריג': יפה מאוד.

איתן כבל: אל תפריעו לעיסאווי גם אם הוא מעלה פה תהיות.

איתן כבל: מותר לו.

עיסאווי פריג': אני מעלה תהיות.

עיסאווי פריג': אני מסכים, איתן.

עיסאווי פריג': אני רוצה שיהיה פה כלל ברזל בין כל החברים כאן – אם אנחנו מעבירים את הצעת החוק בדורסנות ובכוח שיש בה כל מה שמזיק לבריאות צריך לעמוד על השולחן הזה לדיון.

עיסאווי פריג': יש לי כמה רעיונות: עשן רכבים אצלי במגזר או דחיפת אשראי שממוטטת עסקים שלמים - -

קריאה: אין מוצר אחר שהורג חצי - - -

איתן כבל: גברתי, גברתי.

עיסאווי פריג': חברים, אני לא מתנגד להצעת החוק.

איתן כבל: הוא לא שמע את מה שאמר חבר הכנסת חאג' יחיא.

עיסאווי פריג': אני לא מתנגד.

עיסאווי פריג': אני רוצה שתהיה לנו הזדמנות.

עיסאווי פריג': אם אנחנו אומרים שזה מזיק לבריאות אז שזה יהיה עקבי כי יש לי כמה רעיונות.

יעל גרמן: למה לא.

יעל גרמן: נתחיל בזה ונמשיך הלאה.

קריאות: - - -

עיסאווי פריג': אנחנו רוצים לדבר על זה.

עיסאווי פריג': אנחנו מעלים את כל - -

לאה פדידה: - - -

עיסאווי פריג': אני יודע שזה לא פופולרי - -

יעל גרמן: מה לא פופולרי?

עיסאווי פריג': - - אבל אני רוצה שתהיה לנו הזדמנות בדיון הזה לדברים אחרים.

איתן כבל: תודה, חבר הכנסת עיסאווי פריג' חברי.

איתן כבל: אני רק יכול לומר לך שזאת קבירה מתוחכמת מדי.

עיסאווי פריג': למה?

איתן כבל: היא כל כך מתוחכמת שהיא שקופה מדי.

איתן כבל: המשמעות היא שאסור לי לצאת לכביש כי אולי ידרוס אותי אוטו.

איתן כבל: אין לדבר סוף.

יעל גרמן: אבל אנחנו נלך איתו – גם בבז"ן ובמפרץ חיפה.

יעל גרמן: יאללה, לדרך.

עיסאווי פריג': בדיוק.

עיסאווי פריג': לזה אני מתכוון.

עיסאווי פריג': האנטנות שמסרטנות אצלנו במגזר – אני רוצה את עזרתכם.

יעל גרמן: אין הוכחות.

יעל גרמן: זה כן.

איתן כבל: עיסאווי, סיימת?

איתן כבל: אני מציע שתכין את כל הצעות החוק.

איתן כבל: אנחנו נחתום עליהן.

קריאה: תתמוך בהצעת הזאת.

איתן כבל: סליחה, ד"ר אביטל פאטו ולאחר מכן חברת הכנסת שולי מועלם רפאלי.

אביטל פאטו בן-ארי: שלום.

אביטל פאטו בן-ארי: אני מהאגודה למלחמה בסרטן.

אביטל פאטו בן-ארי: קודם כול אני רוצה להגיב לחבר הכנסת עיסאווי - -

איתן כבל: לא, לא.

איתן כבל: ברשותך, תני את ההרצאה שהתכוננת לה.

עיסאווי פריג': תגידי מה שאת רוצה, זה בסדר.

איתן כבל: אין לי בעיה, רק אני אחתוך אותך באמצע ולא תגידי מה שאת רוצה.

איתן כבל: חבל.

אביטל פאטו בן-ארי: בסדר.

אביטל פאטו בן-ארי: את עמדת הארגונים שעוסקים במניעת עישון בישראל אנחנו שלחנו לחברי הוועדה, ואתם ראיתם את זה.

איתן כבל: נכון.

אביטל פאטו בן-ארי: אני רוצה לומר כמה נקודות קצרות: אנחנו מדברים על נושא של איסור פרסום מוחלט באמצעי התקשורת.

אביטל פאטו בן-ארי: אנחנו יודעים שארגון הבריאות העולמי הדגיש שאיסור פרסום מוחלט, כולל מתן חסויות לקידום מכירות עשוי להפחית שימוש בטבק ב-7% בממוצע.

אביטל פאטו בן-ארי: במדינות מסוימות זה אפילו גורם לצריכה של עד 16%.

אביטל פאטו בן-ארי: כשאנחנו מדברים על איסור פרסום מוחלט אנחנו מדברים גם על העיתונות הכתובה.

אביטל פאטו בן-ארי: איסור פרסום והצגת מוצרי טבק בנקודות מכירה.

אביטל פאטו בן-ארי: זה אומר שילד הולך לקנות קרמבו או ארטיק, והוא לא צריך לראות סיגריות מול הפנים.

אביטל פאטו בן-ארי: אנחנו מדברים על איסור מתן חסויות.

אביטל פאטו בן-ארי: אנחנו יודעים שיש חסויות שחברות הטבק מספקות לאירועי ספורט, בידור ופסטיבלים ומביאות לעלייה במודעות למותגים של החברה ומנרמלות את הנושא של השימוש במוצרים האלה, ובעיקר בקרב בני נוער וצעירים.

אביטל פאטו בן-ארי: אחד הדברים החשובים שעלו כאן כבר זה נושא של חפיסות עם אזהרות גרפיות, ואנחנו רוצים לחדד גם את הנושא של חפיסות אחידות.

אביטל פאטו בן-ארי: אנחנו יודעים שמקובל בהרבה ארצות בעולם שהלוגו של החברה והצבעים האופייניים למוצרי הטבק מוסווים בחפיסות אחידות; החפיסות נראות אחידות כמעט בכל החברות, וזה מפחית את השימוש במוצרי הטבק.

איתן כבל: את לא צריכה לפרט את זה, העניין ברור.

איתן כבל: תני את זה ככותרת.

אביטל פאטו בן-ארי: אוקיי.

אביטל פאטו בן-ארי: אחד הדברים הכי חשובים שחייבים להכליל אותם זה נושא הפיקוח והאכיפה.

אביטל פאטו בן-ארי: חייבים להגביר את הפיקוח והאכיפה כי חוק שלא אוכפים, אנחנו למעשה יודעים שהוא חוק בלי שיניים.

איתן כבל: תודה לך, גברתי.

איתן כבל: חברת הכנסת שולי מועלם רפאלי, בבקשה.

איתן כבל: לאחר מכן עו"ד עמוס האוזנר.

שולי מועלם-רפאלי: לדעתי, אנחנו נמצאים בסוג של תהליך.

שולי מועלם-רפאלי: עמדתי האישית נאמרה פה יותר מפעם אחת גם בכנסת הקודמת וגם בכנסת הזאת.

שולי מועלם-רפאלי: לדעתי, השאיפה היא מניעה מקסימלית של עישון.

שולי מועלם-רפאלי: בעיניי, הדבר הנכון הוא להתייחס לקבוצת הנוער והצעירים.

שולי מועלם-רפאלי: שמעתי קודם את מיקי אומר שהוא התחיל לעשן בגיל 11.

שולי מועלם-רפאלי: אני יודעת שזה קורה גם היום.

שולי מועלם-רפאלי: אנחנו נחשפים שוב ושוב בכל מיני אירועים שאנחנו מתבקשים לתת עליהם את הדעת, אבל עדיין קבוצת הנוער והצעירים.

שולי מועלם-רפאלי: אני רוצה להתחבר לעבודה משותפת שצריכה להיעשות גם בנושאים אחרים שאני מסכימה עם חבר הכנסת עיסאווי פריג', שברור שיש הרבה מאוד גורמים מזיקים.

שולי מועלם-רפאלי: הם יכולים להזיק לבריאות גופנית, הם יכולים להזיק לבריאות נפשית, הם יכולים להוביל את החברה שלנו לאבדון מוסרי שהוא נזק גם גם גופני, גם נפשי וגם בכלל.

שולי מועלם-רפאלי: אבל הניסיון להגיד, בואו נתפוס מרובה הוא מביא ל"לא תפסת".

שולי מועלם-רפאלי: לכן כשאנחנו מתייחסים עכשיו לעישון אי אפשר יהיה לחשוב שאפשר יהיה לעשות את זה רק בתהליכי חקיקה שידברו על הפרסום בלי להמשיך לתגבר את הנושא של אורח חיים בריא במערכת החינוך, לדוגמה, שפעלנו בשבילה ואנחנו פועלים בשבילה בחדר הסמוך, כמובן - -

איתן כבל: גם פה.

שולי מועלם-רפאלי: ברור.

שולי מועלם-רפאלי: הדבר הנוסף והכי חשוב – נהייה פה סוג של תפיסה שיש פה זכות בחירה שמולה כולנו נהיים עיוורים.

שולי מועלם-רפאלי: הוא בחר, היא בחרה, הם מבוגרים – עד גיל מסוים, בסדר, מגיל מסוים זה מה שהם בוחרים.

שולי מועלם-רפאלי: בעיניי, לא.

שולי מועלם-רפאלי: בעיניי, למשל, במקום כמו הצבא שאומר כל כך הרבה דברים שכל אחד יכול היה לבחור אותם אחרת, ועדיין מכניסים אנשים למסגרת – גם בצבא כל הנושא הזה של מניעת עישון צריך להיכנס בכל הכוח - -

איל בן ראובן: נכנס, אגב.

שולי מועלם-רפאלי: נכנס אבל לא מספיק.

שולי מועלם-רפאלי: כל ההצגות של סיגריות, למשל, ופרסום של סיגריות ומתן חסויות שזאת הזיה בעיני שסיגריות נותנות חסויות לאירועי ספורט – זה קצת לירות לעצמך ברגל.

שולי מועלם-רפאלי: אבל צריכה להיות עבודה משותפת של כל החלקים – פרסום מצד אחד, חינוך מצד נוסף, ההבנה איך זה צריך להיות בתוך אזורי המכירה.

שולי מועלם-רפאלי: דבר אחרון שדרכו אני רוצה להתחבר לדבריה של ד"ר בן ארי – הסיפור של האכיפה.

שולי מועלם-רפאלי: שוב ושוב אנחנו עלולים, חלילה, ליפול בדבר הזה.

שולי מועלם-רפאלי: גם אם נביא בסופו של דבר חקיקה מעולה שלא תהיה אכיפה מאוד ברורה בצדה – וכמו תמיד היא עם עלויות כלכליות - -

איילת נחמיאס ורבין: יש לי רעיון – חוק יסוד האכיפה.

שולי מועלם-רפאלי: אל תעלי פה רעיונות שהימין המשיחי עלול לאמץ.

איילת נחמיאס ורבין: נראה לי פשוט עדיף על פסקת ההתגברות.

שולי מועלם-רפאלי: כן, ידעתי שלא תוכלו לעמוד בזה.

שולי מועלם-רפאלי: בזה גם בתהליך הזה של החקיקה שבו אנחנו עושים עוד צעד במניעת איזון, צמצום איזון ומיגור עישון חייבים להתייחס לעניין האכיפה והפיקוח על יישומו של החוק שבסופו של דבר הוועדה תוציא תחת ידיה.

איתן כבל: תודה.

עיסאווי פריג': אני רק מבקש נתונים – כל התהליך שהיה בשנים האחרונות בהגבלת העישון – מקומות ציבוריים והפרסום על החשיפה הבריאותית – האם כל הדבר הזה גרם לירידה בעישון?

עמוס האוזנר: היה 40%, ועכשיו 20%.

איתן כבל: אתה כבר מדבר על הזמן שלך.

איתן כבל: אנחנו לא נצא בסוף בלי שאבקש נתונים כדי להעיר את עיניהם של חברינו וחברותינו.

איתן כבל: עו"ד עמוס האוזנר, יו"ר המועצה הישראלית למניעת עישון, ואחריו חבר הכנסת מוסי רז.

עמוס האוזנר: תודה רבה, אדוני היושב-ראש, חברי הכנסת, מוזמנים משני הצדדים.

עמוס האוזנר: אני רוצה לעשות את מה שעדיין לא נעשה – לקשר בין חוק שאנחנו מציעים כאן לבין נושא העישון והתמותה מעישון.

עמוס האוזנר: למה אני מתכוון?

עמוס האוזנר: אני מתכוון לכך שכאשר הצעיר והצעירה ניגשים לפיצוצייה הם לא אומרים, תן לי עישון.

עמוס האוזנר: הם מבקשים, תן לי "פקט של" – זה יכול להיות פקט של "מרלבורו", פקט של "טיים", של "פרלמנט".

עמוס האוזנר: פה הקשר הישיר בין החוק שלנו לבין נושא העישון והתמותה מעישון.

עמוס האוזנר: איך נגרמת התמותה מעישון, אדוני היושב-ראש?

עמוס האוזנר: כאשר יש לנו מחלות וירליות, מחלות זיהומיות – אלה נגרמות מווירוסים ומחיידקים.

עמוס האוזנר: מחלות העישון מתפשטות באמצעות הפרסומת לסיגריות.

עמוס האוזנר: כלומר כאשר אנחנו פועלים למניעת המחלות הזיהומיות, ואנחנו נותנים לחולה אנטיביוטיקה אז אנחנו פוגעים לפעמים, לצערנו, גם בחיידקים חיוביים שנמצאים בגוף.

עמוס האוזנר: אבל אנחנו רוצים להציל את החולה, לכן אנחנו נותנים את האנטיביוטיקה גם אם זה מזיק לאינטרסים חיוביים שנמצאים בגוף החולה.

עמוס האוזנר: לגבי העיתונות הכתובה הפתרון, לדעתי, צריך להיות כפי שנמצא בארצות-הברית; העיתונים צריכים להפסיק מרצון לפרסם סיגריות.

עמוס האוזנר: זה מה שעשה ה"ניו-יורק טיימס" כבר לפני 22 שנה.

איתן כבל: יש מכון גמילה?

עמוס האוזנר: העיתון לא צריך גמילה מפרסומות לעישון.

עמוס האוזנר: ה"ניו יורק טיימס" עבר תהליך של גמילה מהכסף של הפרסומות.

קריאה: בפירוש העמותה מוכנה לממן.

עמוס האוזנר: ה"ניו-יורק טיימס" בפירוש עבר את הגמילה הזאת מהפרסומת לסיגריות.

עמוס האוזנר: בעקבותיו הלכו "לוסס אנג'לס טיימס" ו"בוסטון גלוב" – העיתונים האמריקניים הגדולים לא מקבלים פרסומות לסיגריות ולא מפני שיש חוק.

עמוס האוזנר: "ניו יורק טיימס כתב ב-1996 כשהפסיק לפרסם סיגריות כתב, אנחנו לא מוכנים לפרסם משהו שיחד איתו תופיע אזהרה.

איתן כבל: תודה.

עמוס האוזנר: מאחר שיש כאן טענות בכיוון הזה יש טענה – וזאת ההצעה שחבר הכנסת גליק העביר בשמי לאדוני לפני זה, שכל פרסומת – לאו דווקא הפרסומים בעיתונים, אלא גם על פרסומות שיהיו מותרות גם אחרי החוק הזה, לצערנו – בוודאי שניכוי ממס כהוצאה לא צריך להינתן לפרסומות האלה.

איתן כבל: תודה לך.

איתן כבל: כמובן, כשנגיע לסעיפים הרלוונטיים נתעמק בעניין.

איתן כבל: חבר הכנסת מוסי רז ואחריו שבי גטניו.

מוסי רז: ראשית, אני כמובן תומך בהצעת החוק הזאת שאתה הגשת, אדוני היושב-ראש, יחד עם חברי כנסת נוספים.

מוסי רז: אבל אני שואל לגבי הנושא של ההחרגה של הפרסום בעיתונות הכתובה.

מוסי רז: העיתונות בכלל והעיתונות הכתובה היא נשמת אפנו.

מוסי רז: אנחנו חייבים אותה בשביל הדמוקרטיה, והיא צריכה הכנסות – הכול נכון.

מוסי רז: אני אציין שכבר הגשתי הצעת חוק לאיסור פרסום בעיתונות הכתובה לפני 17 שנה.

מוסי רז: אז התנאי של יושב-ראש ועדת הכלכלה אז אברהם פורז לקידום ההצעה - -

איתן כבל: אני השתתפתי בדיון.

מוסי רז: היית, וכיוון שאתה צדיק גמור כולם יכולים להבין איך הצבעת אז.

איתן כבל: אני התנגדתי.

איתן כבל: במקום שבו עומדים בעלי תשובה גם צדיקים גמורים.

מוסי רז: בעל תשובה, אין ספק.

עבד אל חכים חאג' יחיא: מאז התבגרת.

מוסי רז: זה בסדר גמור.

מוסי רז: התנאי שלו לקידום הצעת החוק היה שנביא מחקר מארגון הבריאות העולמי שהוכיח שבאמת יש הפחתה בעישון כתוצאה מאיסור על פרסום.

מוסי רז: אכן הבאנו מחקר כזה של ארגון הבריאות העולמי.

מוסי רז: עכשיו נשמעו פה מספרים, ואז דיברו על מספרים קצת אחרים.

מוסי רז: אבל בפירוש – ירידה ניכרת בעישון וזה אומר ירידה בהרוגים.

מוסי רז: המאבק בעישון שהצליח במשך הרבה שנים והוריד את שיעור המעשנים בארץ מ-40% ל-20% נעצר בשנים האחרונות, ויש עלייה בשנתיים האחרונות.

מוסי רז: זה אומר שאנחנו צריכים לנקוט צעדים שלא נקטנו אותם עד עכשיו כי אחרת אנחנו הולכים אחורה חזרה.

מוסי רז: לא רק בערבית יש שלושת המ"מים.

מוסי רז: גם אצלנו המשורר הלאומי הגדיר סיגריה – בצד אש, בצד שני טיפש.

מוסי רז: אנחנו חייבים למנוע את הנגע הזה שממנו 9,000-8,00 אנשים בארץ מתים בשנה.

איתן כבל: בשעה שישבנו פה מתו עוד אלף, לפי דעתך.

מוסי רז: אני יכול לעשות את החלוקה – כ-25 ביום.

מוסי רז: זאת אומרת אחד בשעה זה הרבה.

מוסי רז: עם הדבר הזה אנחנו צריכים להתמודד.

מוסי רז: לא כל זה אפשר למנוע על-ידי איסור פרסום.

מוסי רז: אנחנו לא באים להתל פה באף אחד.

מוסי רז: אבל אם מצילים אחד, אם מצילים עשרה, אם מצילים מאה – זה חשוב ביותר.

לאה פדידה: מוסי, אל תדליק אותנו בסיגריה.

מוסי רז: עצם זה שישבת פה שעה זה כבר הישג בשבילך, אז עזרנו לבריאות שלך.

מוסי רז: אם אפשר לעזור בדבר הזה אנחנו כאן בשביל זה.

איתן כבל: תודה למוסי.

איתן כבל: שבי, בבקשה.

איתן כבל: אחריו חבר הכנסת דב חנין.

שבי גטניו: אני מהעמותה לדמוקרטיה מתקדמת.

שבי גטניו: עיקר העיסוק שלנו הוא בתחלואי הון-שלטון-עיתונות.

שבי גטניו: עברו ארבע שנים מהדיונים המזעזעים שהיו פה ב-2014, ואני מברך על החצי צעד שהתקדמנו בחוק הזה.

עיסאווי פריג': מה היה ב-2014?

שבי גטניו: הטיוטות של החוק השלם שיעל גרמן ניסתה לקדם כשהייתה שרת בריאות, וטורפד על-ידי גורמים מטעם סיעת הטבק והעיתונות.

קריאה: - - - קואליציה.

שבי גטניו: אני לא ארחיב בנושא הזה.

יעל גרמן: הייתה גם חברת קואליציה שהצטרפה לזה.

שבי גטניו: החוק ההוא טורפד על-ידי מה שאני מכנה "קשרי מו"ל-שלטון-טבק".

שבי גטניו: סטטיסטית הם קשרים קטלניים ביותר בתולדות מדינת ישראל.

שבי גטניו: הנתונים היבשים – ואתם מוזמנים לסתור אותי – גורסים שלמעשה מאז הצורר הנאצי מסוף מלחמת העולם השנייה לא היה גורם אחראי להמתה של יותר יהודים מאשר חברות הטבק רק ב-30 השנים האחרונות ורק במדינת ישראל - -

עיסאווי פריג': למה אתה - - -

איתן כבל: הוא אמר.

איתן כבל: עיסאווי, תן לו.

שבי גטניו: 250 אלף ישראלים – תשמעו את המספר – קיפחו את חייהם בגלל המוצר הזה.

שבי גטניו: שלא כמו רכב הוא לא מביא אותך ממקום למקום; שלא כמו אוכל הוא לא משביע אותך; שלא כמו שתייה הוא לא מרווה אותך.

שבי גטניו: הוא לא עושה כלום מלבד למכר אותך, לספק רווחים לאנשים תאבי בצע שמקריבים את חייהם של אחיהם, שכניהם, ילדיהם בשביל תאוות בצע.

שבי גטניו: אני גם אקדיש מילה לסייענים שלהם: עורכי הדין שלהם שעוד מעט יעבירו דיווחים למטה שלהם בארצות-הברית מה קורה פה בוועדה; או הלוביסטים שלהם ששומרים להם פה מקומות לפני הישיבה ודואגים לטרפד ולהפעיל לחצים.

שבי גטניו: ואנחנו יכולים להוכיח את זה; או המו"לים.

שבי גטניו: יושב פה מו"ל, ואני מאוד מכבד אותו על כך שהוא מגיע לפה.

שבי גטניו: אני גם מכבד אותו כי הוא הדוגמה היחידה למו"ל שמתנגד לאיסור פרסום מוצרי טבק בעיתונות הכתובה, אבל בא לפה בעצמו ומרשה לכל עיתונאי שלו – אתם יכולים לקרוא היום ב-"The Marker" – יש ביקורת קטלנית על הנושא, והוא היחיד שמרשה ביקורת כזאת.

שבי גטניו: אז מצד אחד אני מאוד לא מסכים איתך על עמדתך, קורא לך לאמץ עמדה חדשה; ועם זאת אני מאוד מכבד אותך על חופש העיתונות שאתה מאפשר בעיתונך.

שבי גטניו: זה משהו חריג בניגוד למי שיושב לשמאלך, שבעיתונות שלו אין חופש עיתונות כזה.

עיסאווי פריג': על מי דיברת?

עיסאווי פריג': הבנתי שזה שוקן.

עיסאווי פריג': ומצד שני?

שבי גטניו: "ידיעות אחרונות".

שבי גטניו: הייתי קורא למוזס להגיע לפה להגן על הנושא הזה בגופו ובשפתו כדי שנוכל לדבר איתו ולהבין איתו איך הוא עושה דבר כזה; איך יש לו מדורי בריאות שאמורים להגן על הבריאות של הציבור, ובאותו עיתון הוא מפרסם פרסומות של צוררי הטבק.

שבי גטניו: איך?

שבי גטניו: איך אפשר להבין דבר כזה?

שבי גטניו: פלצות כזאת במשך 40-30 שנה.

שבי גטניו: הגיע הזמן לעשות לזה סוף, חבר'ה.

שבי גטניו: אמרנו גם בוועדה שהתקיימה ב-2014 שאנחנו מוכנים לפצות.

שבי גטניו: אנחנו מכירים בחשיבות של הכסף הזה לעיתונות ולחופש שלה.

שבי גטניו: היו כבר הצעות – בואו, אנחנו הציבור, נפצה אתכם.

שבי גטניו: בואו נפדה את הנשמות של המתים שלנו מהפרסומות האלה, ובואו נשחרר אתכם מהצורך לפרסם את זה.

איתן כבל: שני משפטים אחרונים, שבי.

שבי גטניו: אנחנו נעתור לבית המשפט העליון אם הסעיף במתכונתו הנוכחית יעבור – לחזק אותם פי שניים.

שבי גטניו: הרי לא הצלחתם מול הכוח שלהם כרגע כשהם מקבלים איקס כסף על הפרסום.

שבי גטניו: אתם חושבים שאתם תצליחו בנגלה הבאה כשתהיה להם מוטיבציה כפולה של כסף לטרפד את החוק הבא?

שבי גטניו: הרי עכשיו נכשלתם בנושא כשהמוטיבציה שלהם פחותה בחצי.

שבי גטניו: אני קורא לכם שלא להעביר את הסעיף המסוים הזה.

שבי גטניו: אם הוא יעבור בגלל ניגוד העניינים שאנחנו מזהים עם ליצמן, שהוא שר שממנה ועדה שאם יש לה בסל המזון אנשים שיש להם ניגוד עניינים כי הבן דוד שלהם עובד בחברת התרופות, הם פוסלים עצמם מלדון, ואשתו עובדת בעיתון, והוא לא פוסל עצמו מלדון בעניינים שנוגעים בעקיפין לעיתון הזה זה, אנחנו נעתור נגד זה.

שבי גטניו: הגענו ליועץ המשפטי בנושא הזה.

שבי גטניו: רק - - - ואני מברך אותך על עצם החוק.

איתן כבל: תודה, שבי.

איתן כבל: חבר הכנסת דב חנין, בבקשה.

איתן כבל: לאחר מכן יורם שפירא.

דב חנין: תודה, אדוני היושב-ראש, אני מברך על הצעת החוק הזאת שאתה מוביל.

דב חנין: אני גאה להיות אחד היוזמים של ההצעה הזאת יחד עם חברי כנסת נוספים.

דב חנין: זה מהלך חשוב, ואני קורא לך ולכולנו לעשות כל מאמץ כדי להעביר את הצעת החוק הזאת בתקופת הזמן הלא ארוכה שיש לנו בכנס הזה.

דב חנין: אני זוכר היטב את הסיבוב הקודם של המאבק הקשה שהתנהל כאן בוועדה כאשר השרה גרמן דאז ניסתה לקדם את החקיקה להגבלת העישון ופרסומות העישון, ואני מציעה שנלמד לקחים ונהיה מאוד ממוקדים כדי להעביר את ההצעה הזאת למעשה.

דב חנין: לפניי אמרו – ואני מצטרף לאמירה הזאת – שההתמודדות נגד העישון היא רב-ממדית – היא כוללת הרבה מרכיבים.

דב חנין: אבל אני לא מקבל את האמירה שהמערכה נגד הפרסומת היא מערכה צדדית.

דב חנין: זאת מערכה מאוד מרכזית.

דב חנין: מאחורי התעשייה של המוות יש מנוע כלכלי.

דב חנין: הפרסומת היא מרכיב חיוני במנוע הכלכלי הזה.

דב חנין: אם אנחנו רוצים לבלום את הרכבת הזאת שדורסת בני אדם והורגת אותם אנחנו צריכים לפגוע במנוע.

דב חנין: הצעת החוק הזאת עושה בדיוק את זה – היא פוגעת במנוע.

דב חנין: אנחנו לא מדברים היום על הפרטים של הצעת החוק, אבל אם תקראו את הצעת החוק אתם תראו פה שורה של הצעות מאוד ממוקדות שנועדו לייעל ולחזק את המלחמה שלנו נגד הפרסומת להריגת בני אדם באמצעות עישון.

דב חנין: כמו קודמי אני לא אוהב את ההחרגה של העיתונות הכתובה.

דב חנין: היא מאוד בעייתית.

דב חנין: אני חייב לומר שלי יש ספק אם היא יכולה לעבור את המבחן החוקתי בהנחה שעדיין יהיה בית המשפט עליון כשנסיים את הכנס הזה.

לאה פדידה: לפני פסקת ההתגברות או אחרי כן.

דב חנין: לפני פסקת ההתגברות.

דב חנין: לי יש ספק כי לא כל כך ברור לי איך אפשר להצדיק אמירה שבכלי תקשורת אחד אסור ובכלי תקשורת אחר מותר.

דב חנין: זה בעייתי מאוד מבחינה חוקתית, אבל אנחנו צריכים להעביר את החוק הזה.

דב חנין: יכול להיות שהסעיף הזה בסופו של דבר ייפסל בבג"ץ – שוב, אם עדיין יהיה בג"ץ.

דב חנין: אבל גם אם הוא לא ייפסל, לדעתי, בסופו של דבר לא תהיה פרסומת גם בעיתונות הכתובה, ובכך אני חולק עליך, שבי, כי אני חושב שזה מהלך שאנחנו כבר נמצאים בו באפיק נכון.

דב חנין: אני שותף לגמרי, מר שוקן, והנציגים האחרים של העיתונות הכתובה, לדאגה האמיתית והמוצדקת שלכם ממצבה של העיתונות הכתובה ומהצורך לחזק אותה.

דב חנין: אני בעד לעשות שני דברים: א', אם אנחנו מצליחים להוריד את הסעיף הזה, לקבוע מנגנון פיצוי שלפיו, המדינה תיקח על בסיס פרמטר שנקבע אותו, עלויות פרסום בשנה מסוימת –תקופת מעבר, הוראות מעבר – המדינה תממן את אותו סכום שייחסך בפרסומות האסורות בעיתונות הכתובה.

יעל גרמן: זה תקדים להרבה מאוד חוקים.

דב חנין: אני בעד התקדים הזה.

מוסי רז: - - -

איתן כבל: זה לא הדיון.

איתן כבל: נגיע לדיון ונדבר.

לאה פדידה: - - - למה לא לעשן.

יעל גרמן: - - - במשרד הבריאות דנו באפשרות שמשרד הבריאות יעביר פרסום מוגבל לנושאי בריאות.

יעל גרמן: אני לא יודעת אם זה יהיה בדיוק באותו סכום, אבל זאת הייתה הכוונה שלנו – שנעביר פרסום שיפצה במידת מה על היעדר הפרסום לסיגריות.

יעל גרמן: זה לא יהיה אותו דבר.

דב חנין: אני חושב שזה כיוון נכון.

איתן כבל: דב, סיים.

דב חנין: אני מסיים.

דב חנין: משפט אחרון: זה מנדט של הוועדה הזאת.

דב חנין: אנחנו עוסקים לא מעט בתחום התקשורת, והגיע הזמן שאנחנו נעסוק גם בשאלה איך אנחנו מחזקים את העיתונות הכתובה, איך אנחנו מחזקים את הבסיס הכלכלי של העיתונות הכתובה.

דב חנין: יש לי כל מיני רעיונות בעניין הזה.

דב חנין: אבל זה לא צריך להיות באמצעות הריגת בני אדם.

איתן כבל: תודה רבה.

איתן כבל: יורם שפירא, סמנכ"ל מסחר ופיתוח עסקי ברשות שדות התעופה; אחרי כן חברת הכנסת לאה פדידה, שירה כסליו, דוד קינן, דן פרידמן, רחלי הכהן וצבי הרצוג – האחרון.

איתן כבל: בוודאי אם עמוס ירצה לדבר אני אאפשר.

קריאה: - - -

איתן כבל: כן, כן, אני אאפשר.

איתן כבל: מעולם לא מנעתי מעמוס את זכות הדיבור.

איתן כבל: כשנשאלתי אפילו אמרתי שחשוב שיגיע לכאן ויביע את עמדתנו.

יורם שפירא: בוקר טוב לכולם.

יורם שפירא: קודם כול כאבא וכסבא שגם עישן בעבר בצעירותו, החוק הזה חשוב מאוד.

יורם שפירא: אבל החוכמה היא לא לשפוך את התינוק עם המים כמו בכל דבר.

יורם שפירא: דובר פה על שני דברים מאוד מרכזיים: א', למנוע מהקטינים את היכולת להיחשף, והדבר השני שדובר עליו – איך אוכפים.

יורם שפירא: אלה שני הדברים שם שני הקצוות – לא ליצור את המוטב לעשן, ומצד שני אם כבר יצרת את זה – בוא נמנע את זה.

יורם שפירא: אין מקום במדינת ישראל יותר ממתקני חנויות ה"דיוטי פרי" בישראל.

יורם שפירא: למה?

יורם שפירא: לא צריך לצחוק.

יורם שפירא: לא צחקתי כשאתה דיברת.

שבי גטניו: מותר לי לחייך.

עמוס האוזנר: - - -

איתן כבל: סליחה.

איתן כבל: גם נגיב על מימיקות?

יורם שפירא: אתה צודק.

יורם שפירא: בחנויות ה"דיוטי פרי" קטינים לא רשאים לקנות; בחנויות ה"דיוטי פרי" קטינים לא רשאים להביא.

יורם שפירא: יש מגבלה גם בור גם ביכולת הקנייה וגם באכיפה.

יורם שפירא: אין אפשרות לקנות – נקודה.

יורם שפירא: שנית, המחוקק כבר דאג להביא או לא יכול להכניס סיגריות, טבק או אלכוהול למדינת ישראל?

יורם שפירא: זה כתוב בחוק, ומצד אחד זה נאכף על-ידי המפעילים שלא מכרים, ומצד שני יש גורמי החוק שמשתדלים למנוע את זה.

יורם שפירא: יש בדרך איזשהו פער.

יורם שפירא: איפה הפער?

יורם שפירא: הפער זה חו"ל, חברות התעופה והמדינות האחרות שאתה טס עליהם.

יורם שפירא: עליהם אין אכיפה.

יורם שפירא: אין יכולת של שליטה מה נמכר, כמה נמכר ואיפה קונים - -

עמוס האוזנר: גם על העישון שם לא הייתה שליטה, ובכל זאת הצלחנו לדאוג לכך שלא יעשנו בטיסות לחו"ל בלי שתהיה אכיפה.

איתן כבל: עמוס, סליחה.

איתן כבל: בבקשה, יורם.

יורם שפירא: לכן אני אולי קצת מרגיש לא נוח כי אני המדינה בסופו של דבר, ואמור לתמוך גם בגוף שהוא של המדינה וגם ברמה האישית.

איתן כבל: אני מציע לך להפסיק את ההתנצלות ולהציג את עמדתך.

יורם שפירא: אני אומר את דעתי האישית.

איתן כבל: זה בסדר.

יורם שפירא: גם מותר לי להתנגד.

יורם שפירא: לא כל דבר צריך להסכים לו.

איתן כבל: זה בסדר גמור.

איתן כבל: הוא רוצה שימשיכו למכור ב"דיוטי פרי" סיגריות.

איתן כבל: אמרתי את כל ההרצאה שלו במשפט.

יעל גרמן: - - - נאפשר.

שולי מועלם-רפאלי: החוק מתייחס למכירה?

איתן כבל: כן.

איתן כבל: יש מקומות בהצעה שעוסקים בשאלות מה יוחרג, מה לא יוחרג.

יורם שפירא: במסגרת החריגה במסגרת החוק של 2014 חנויות ה"דיוטי פרי", חברות התעופה ונמלי הים הוחרגו מסיבות הגיוניות שאת חלקן אמרתי, ויש עוד.

יורם שפירא: בתיקון לחוק הזה השאירו את חברות התעופה כי אי אפשר לשלוט על מה שהן עושות באוויר, וגם את נמלי הים בטענה שזה לא פתוח לציבור; וגם אנחנו מוגבלים כמו נמלי הים – אין שום הבדל; והוציאו את חנויות ה"דיוטי פרי".

יורם שפירא: כלומר המקום היחיד בישראל שמגביל את הקנייה ואוכף אותו – הגבילו אותו.

יורם שפירא: מה יקרה?

יורם שפירא: יקנו את זה בחו"ל, יקנו את זה במטוסים, יקנו את זה בחנויות בחו"ל וגם לא תהיה לנו שליטה על מה שנכנס לארץ.

יורם שפירא: כשמשאירים היום ב"דיוטי פרי" יש מגבלה - -

איתן כבל: יורם, אני עוצר אותך פה מסיבה פשוטה: לכשנגיע לסעיף הרלוונטי, כמובן, אאפשר לך אז להציג את עמדתכם בצורה ממוקדת.

איתן כבל: העניין ברור – אתם מבקשים להחריג את ה"דיוטי פרי".

יורם שפירא: כמו היום.

איתן כבל: כן, כמו היום, בסדר.

איתן כבל: חברים, אנחנו מדברים עכשיו מלמעלה.

איתן כבל: כל אמירה פה היא סעיף שנצטרך לדון בו באופן מעמיק.

איתן כבל: תודה.

איתן כבל: כמובן, נאפשר לכם להציג את הדברים יותר לעומק.

איתן כבל: חברת הכנסת לאה פדידה, בבקשה.

איתן כבל: לאחר מכן שירה כסלו.

לאה פדידה: תודה, יושב-ראש הוועדה, חבר הכנסת איתן כבל.

לאה פדידה: עיסאווי, כמעשנים אנחנו יודעים שהמחיר הוא לא זה שהשפיע.

לאה פדידה: כל המחקרים מראים שבהתחלה ירדה כמות הסיגריות, ולאחר מכן הטבק המגולגל השלים את כמות הסיגריות הנמכרת.

לאה פדידה: לכן אני מברכת על הצעת החוק הזאת.

לאה פדידה: אם כולם מתעקשים שיהיה אפשר לפרסם בעיתונות ובכל מקום אחר – הפרסום יעיל - -

עיסאווי פריג': כמה שנים את מעשנת?

לאה פדידה: - - פרסום מעצב דעת קהל ובעיקר את דעת הקהל של אלה שעדיין נמצאים על הגדר אם לעשן או לא, ואני מדברת על בני הנוער.

לאה פדידה: אז אולי עליי זה כבר לא ישפיע כמעשנת ותיקה, אבל אנחנו חייבים לדעת שהחוק הזה בא להגיד במיוחד לנוער שמושפע מפרסומת כתובה ומפרסומת במדיה ומושפעים מכל פרסומת אחרת שמעצבת.

לאה פדידה: כשאנחנו רואים על המצב את הגלידה החדשה הילדים מכריחים אותנו לקנות את זה.

לאה פדידה: לכן אני בטוחה שהעיתונות רוצה שהפרסומת תישאר.

לאה פדידה: אבל אחרי שקראתי וגם הקשבתי אני לא מצליחה להבין איך אפשר להסביר את ההחרגה הזאת.

לאה פדידה: פרסום זה פרסום, נקודה.

לאה פדידה: הרי העיתון הוא כלי פרסום.

לאה פדידה: ואם החוק הזה עוסק בהגבלת הפרסום לא ייתכן שהעיתונות תצא מתוך זה ותהיה החרגה.

לאה פדידה: לכן שווה לשקול שוב להעלות את הצעת החוק ללא החרגה.

לאה פדידה: אם כן, ויש איזשהו עיוות כלכלי אז כן לפרסם מוצרי בריאות שם וכן הלאה.

לאה פדידה: אנחנו לא רוצים לפתור בעיה וליצור בעיה, אנחנו רוצים לפתור בעיה.

לאה פדידה: העלאת מחיר הסיגריות לא עזרה.

לאה פדידה: לדעתי, לצד הפרסום אנחנו חייבים להכניס מערכת הסברה למערכת החינוך.

לאה פדידה: גיל המעשנים יורד ויורד.

לאה פדידה: להגיע לצבא ולטפל בזה?

לאה פדידה: It's to late.

לאה פדידה: בוא נעשה מעשה שהם לא יהיו כמוני.

לאה פדידה: אולי כבר אבד עליי הכלח בתור מעשנת, אבל ילדיי לא מעשנים - -

איתן כבל: תאמיני לי, אם אני הפסקתי הרבה יכולים.

איתן כבל: לא אמרתי "כולם".

לאה פדידה: אני מקווה מאוד שהפרסומת הזאת תמנע מהאנשים לעשות את הצעד הזה להתחיל לעשן.

לאה פדידה: תודה.

איתן כבל: תודה, חברתי.

איתן כבל: שירה כסלו, מנכ"לית המיזם למיגור העישון.

איתן כבל: זאת הזדמנות נוספת להודות לך ולחברייך על העבודה שהשקעתם בעזרה שנתתם לנו בניסוח הצעת החוק.

איתן כבל: בבקשה.

שירה כסלו: תודה רבה ותודה רבה על כך שזה הדיון הראשון שבו אנחנו פותחים את המושב.

שירה כסלו: בעיניי, זה בדיוק מסמל את מה שאנחנו רוצים.

שירה כסלו: כמו שאמרו פה, בשונה מהעולם המערבי שבו יש ירידה בשיעורי העישון בישראל יש מגמה הפוכה.

שירה כסלו: בשנים האחרונות יש מגמת עלייה.

שירה כסלו: צריך לקחת בחשבון שמה שמתחזק את המצב זה זה בדיוק הפרסומת בצורה בלתי מוגבלת גם בעיתונות הכתובה, גם באינטרנט וברשתות החברתיות וגם בחנויות.

שירה כסלו: כל מה שאתם רואים עם הצבעים והכול זה פרסומת.

שירה כסלו: צריך להביא בחשבון שילד בן 13 במדינת ישראל כבר נחשף לפרסומות למוצר שמשרד הבריאות עצמו מגדיר אותו כמוצר ממכר ומזיק לבריאות.

שירה כסלו: כשהוא צריך לקבל את ההחלטה הוא עושה אותה בעצמו לבד אחרי שהוא ראה ונחשף למוצר הזה.

שירה כסלו: אני רוצה להדגיש פה שלושה דברים: א', שתי הצעות החוק האלה – המטרה שלהן היא מניעה של חשיפה והתנסות של 1.5 מיליון בני נוער בישראל למוצרים האלה; שנית, אין בעולם תחום שקשור כל-כך לקשר בין החשיפה לפרסומת לבין נזק הבריאותי ולתמותה.

שירה כסלו: הקשר הזה בל יינתק.

שירה כסלו: אנחנו הולכים לדון פה בכל מיני פרטים וכסף, אבל חשוב להבין את זה.

שירה כסלו: כל חשיפה כזאת תוביל בסוף למחצית מהאנשים שיעשנו וימותו מזה.

שירה כסלו: דבר שלישי, בעולם מדברים על כך שאיסור הפרסום חייב להיות גורף, ובמקום הזה אין מקום להחרגות.

שירה כסלו: יחד עם זאת הצעת החוק שנדונה כרגע, יש בה ההחרגה הזאת, ואנחנו נצטרך לראות איך אנחנו יכולים לבטל אותה, לשנות אותה בהמשך.

שירה כסלו: ועדיין אני אומרת – המיזם למיגור העישון תומך בהצעת החוק הזאת כי אנחנו רוצים להקדם קדימה ולא להישאר מאחור.

איתן כבל: תודה.

איתן כבל: אני מאוד מעריך את הדברים שלך.

איתן כבל: עכשיו ידבר ד"ר חגי לוין, מזכיר איגוד רופאי בריאות הציבור ואחריו עורך דין דן פרידמן מ"דובק".

חגי לוין: תודה.

חגי לוין: אני מייצג פה גם את החברה הרפואית למניעה ולגמילה מעישון בישראל ואת איגודי רופאים אחרים בהסתדרות הרפואית.

חגי לוין: ריגשת אותנו בבוקר, יושב-ראש הוועדה, עם השיר.

חגי לוין: ובאמת, צריך לזכור שאנחנו מדברים כאן על חיי אדם.

חגי לוין: אני רוצה למקד בנקודה אחת שמבחינתנו זאת אבן הבוחן לרצינות שלנו: תמונה אחת שווה אלף מילים.

חגי לוין: אין שום סיבה בעולם מדוע מדינת ישראל לא תצטרף ל-3.5 מיליארד איש בעולם שחשופים לאזהרות גרפיות.

חגי לוין: אני קורא לעורכי העיתונים, למוציאים לאור, לתמוך בהצעה הזאת של האזהרות הגרפיות.

חגי לוין: אני יכול לספר שכמנחה סדנת גמילה מעישון אחד המטופלים שלי נסע לחו"ל, נשבר, רצה לחזור לעשן, בא לקנות סיגריות, ראה את האזהרה הגרפית, ואמר, אני זוכר למה אני לא רוצה לעשן, ולא חזר לעשן ונשאר גמול מעישון.

חגי לוין: זה עוזר גם לצעירים לא להתחיל לעשן וגם למעשנים לא להתחיל לעשן.

חגי לוין: זה בנפשנו.

חגי לוין: אין שום סיבה בעולם; כל מי שאומר אחרת צריך לבדוק היטב את המניעים שלו להתנגד להצעה הזאת.

חגי לוין: חברי חבר הכנסת פריג', זאת אחת הדוגמאות לדברים שהם מבוססי ראיות.

חגי לוין: הדברים שאנחנו מציעים מבוססים על ידע, על ניסיון ועל הוכחות בעולם.

חגי לוין: הם לא דברים בעלמא.

חגי לוין: צריך להזכיר שיש בהצעת החוק הזאת מרכיב חשוב ביותר: היא מגדירה מחדש מהם מוצרי טבק, עישון וניקוטין בישראל.

חגי לוין: ראינו את הקמפיין המלוכלך, האגרסיבי, המרושע של חברת "פיליפ מוריס" שהכניסה מוצר טבק חדש לישראל במסווה.

חגי לוין: אנחנו חייבים לעצור את המוצרים הבאים.

חגי לוין: לכן ההצעה מאוד חשוב כי היא מתייחסת גם לסיגריות אלקטרוניות וגם מוצרים, ככל שימציאו רעלים חדשים – גם הם צריכים להיות תחת אותן הגבלות.

חגי לוין: אני קורא לעורכי העיתונים – מדובר פה בכסף מזוהם צריך לאסור קבלת חסויות מכל סוג שהוא.

חגי לוין: זה מפתה, זה יכול לפתות את כולנו.

חגי לוין: צריך לדעת שזה כסף מזוהם.

חגי לוין: אנחנו הארגונים נעמוד על המשמר, נלווה ונעזור לך ולחברי הוועדה במושב הקרוב להעביר את ההצעה החשובה הזאת.

איתן כבל: תודה לך.

איתן כבל: עורך דין דן פרידמן, בבקשה.

דן פרידמן: אני מייצג את חברת "דובק".

דן פרידמן: אנחנו מודים על הזמנתנו לכאן.

דן פרידמן: "דובק" תומכת באופן מלא בהצעת החוק.

דן פרידמן: אני כאן מסיבה אחת ויחידה – לוודא ולבקש מהוועדה הנכבדה, מכבוד היושב-ראש, לשמור על התעשייה הישראלית ולא לתת יתרון במסגרת הצעת החוק למותגים הזרים.

דן פרידמן: "דובק" נאבקת על קיומה.

דן פרידמן: "דובק" מעסיקה עובדים ישראלים, רובם בני למעלה מ-55 - -

קריאה: גם החולים נאבקים על קיומם.

דן פרידמן: - - אם הם יאבדו את פרנסתם ואת מקום עבודתם לא יהיה להם מקום עבודה אחר.

דן פרידמן: לכן אין לנו שום בקשה אחרת לבד מכך שתקפידו שלא יינתן יתרון למותגים הזרים.

דן פרידמן: אם "דובק" ייסגר לא יעשנו פחות, אלא פשוט יעשנו מותגים אחרים.

דן פרידמן: גם כך נתח חשוב של "דובק" הולך ופוחת בצורה דרמטית.

דן פרידמן: אני אתייחס לדברים בסעיפים הספציפיים.

איתן כבל: תודה לך, דן.

איתן כבל: רחלי הכהן, המועצה לשלום הילד, בבקשה.

איתן כבל: לאחר מכן צבי הרצוג, דוד קינן ונקנח בעמוס שוקן.

איתן כבל: אם מי שמימינו ירצה להתייחס גם כן אני אאפשר.

יעל גרמן: משרד הבריאות לא נמצא פה?

קריאה: נמצא ומקשיב.

איתן כבל: משרד הבריאות יצטרך להתייחס לכל סעיף וסעיף.

איתן כבל: אני לא בטוח שתפקידו לענות על דברים שהופנו כלפי סגן השר, וזה גם לא נכון.

יעל גרמן: ודאי שלא.

איתן כבל: ברמה המקצועית הם בוודאי פה, ואני אאפשר להם לדבר.

יעל גרמן: רק ברמה המקצועית.

רחלי הכהן: אני רוצה להזכיר שכשאנחנו מדברים על בני נוער ועל צעירים שלפי סקר של ארגון הבריאות העולמי שגם פורסם במחקר מאוד מקיף של משרד הבריאות ב-2016 יחסית למדינות העולם ישראל נמצאת במקום לא טוב בשכיחות העישון על בסיס שבועי של קטינים בגיל 11, 13 ו-15 – במקום ה-12 מתוך 42 מדינות שנבחנו.

איתן כבל: אתם בדקתם גם פילוח של החברה הישראלית?

רחלי הכהן: כן.

רחלי הכהן: זה נעשה במחקר של משרד הבריאות.

רחלי הכהן: זה לא מחקר שאנחנו ערכנו, אבל יש בו גם פילוח.

רחלי הכהן: אולי עדיף שמשרד הבריאות יפרטו על זה יותר.

איתן כבל: רק עניין אותי לדעת.

רחלי הכהן: קיים פילוח גם במגזרים.

איתן כבל: תודה.

איתן כבל: אני אשמח לקבל את זה.

רחלי הכהן: בהקשר הזה אני רוצה להגיד שאנחנו בהחלט מזהים את הבעיה שצריך להתמודד איתה ומברכים על הצעת החוק גם בהקשר של הרחבה למוצרי עישון נוספים כדוגמת הסיגריה האלקטרונית שגם לה יש סכנות ברורות אף על פי שהיא לא מכילה טבק וגם על הרחבת אופן הפרסום.

רחלי הכהן: יחד עם זאת חשוב לי לציין שאנחנו מתנגדים נחרצות להחרגה של העיתונות הכתובה.

רחלי הכהן: זה כבר נאמר פה.

רחלי הכהן: אנחנו סבורים שזה יותיר בני נוער רבים חשופים לבעיות ואף על פי שהפלטפורמות הן ברובן דיגיטליות עדיין יש בני נוער רבים שחשופים לאמצעים האלה וצריך להתייחס לזה.

איתן כבל: תודה, גברתי.

איתן כבל: חברת הכנסת נורית קורן, בבקשה.

נורית קורן: תודה, אדוני היושב-ראש.

נורית קורן: זה דיון חשוב.

נורית קורן: אני לא מעשנת.

נורית קורן: מעולם לא החזקתי סיגריה, ואני גם לא חושבת שאני אחזיק סיגריה בעתיד.

נורית קורן: רק הריח שלה - -

לאה פדידה: את מסתכלת עליי?

נורית קורן: אני פשוט אומרת לך מה אני חווה.

לאה פדידה: אני רק בתשעה ירחי לידה.

לאה פדידה: אולי אם הייתי בהיריון כל הזמן היה טוב.

נורית קורן: אדוני היושב-ראש, לדעתי, צריך לכלול פה את כל סוגי הטבק – גם את הטבק המגולגל.

נורית קורן: צריך להתייחס לכל מוצרי העישון, כולל נרגילה.

נורית קורן: אנשים חושבים שנרגילה זה שום דבר - -

איתן כבל: את פותחת חוזה עם התימנים.

נורית קורן: לא אכפת לי.

נורית קורן: זה מזיק לבריאות.

נורית קורן: כשאני רואה ילדים בני 13-12 שיושבים עם בני המשפחה המבוגרים יותר ומעבירים את הנרגילה בין אחד לאחר כאילו לא קרה שום דבר - -

קריאה: - - - בחוק אחר.

נורית קורן: בסדר.

נורית קורן: אבל אנחנו צריכים לשים לב לכול.

נורית קורן: אם לא נצליח לשנות לאנשים מבוגרים אז לפחות לבני הנוער.

נורית קורן: בני הנוער הם החשובים ביותר.

נורית קורן: יש לי הצעת חוק שלפיה, על הסיגריות עצמם צריך יהיה לשים איור גרפי.

נורית קורן: בזמנו סגן השר הנגד ובגלל זה לא העליתי את ההצעה.

נורית קורן: אני אשמח שהיא תיכנס לפה או שאני אנסה להעביר אותה כדי שהיא תיכנס כי זה גם חשוב, זה משפיע.

נורית קורן: לגבי הפרסום – פרסום בכל אמצעי התקשורת, כולל פרסומת סמויה בסרטים שרואים בהם סיגריות – לפחות בהפקות מקור שאנחנו עושים פה בארץ.

נורית קורן: צריך שלא יהיה.

נורית קורן: זה מאוד בעייתי.

נורית קורן: החוק הזה הוא חוק חשוב.

איתן כבל: תודה לך.

איתן כבל: צבי הרציג ממכון "ובחרת בחיים", בבקשה.

איתן כבל: אחריו דוד קינן.

עיסאווי פריג': יש סיגריה כשרה?

צבי הרציג: על זה אני מדבר.

צבי הרציג: אני הייתי חלק ממתנגדי העישון לפני שלוש-ארבע שנים כשזה לא היה אופנתי בפוליטיקה להיות נגד עישון, וכמעט זרקו אותי מהוועדה אז.

איתן כבל: אז תשתדל שלא נזרוק אותך גם.

צבי הרציג: מצד אחד אני מאוד שמח על ההגבלות החדשות על הטבק, ומצד שני לדעתי הצעת החוק בנוסחה הנוכחי תגרום ליותר ישראלים מתים מאשר לולא תהיה.

צבי הרציג: זה מכיוון שאנחנו יודעים שאנשים מעשנים בגלל הניקוטין, אבל הם מתים בגלל כימיקלים אחרים שקיימים בעשן הטבק.

צבי הרציג: מנהל מחלקת הטבק של T.A אומר שאנשים מעשנים בגלל ניקוטין ומתים בגלל הזפת.

צבי הרציג: יש אלפי חומרים בעשן הטבק, והחשיבה של הרבה מומחים בעולם היא למצוא דרכים לספק למעשנים ניקוטין בלי עשן בצורה שהם ייהנו מזה.

צבי הרציג: זה יציל הרבה אנשים, אפילו יותר מחקיקה נגד עישון.

איתן כבל: ולכן?

צבי הרציג: ולכן החוק הזה מכליל לראשונה את הסיגריות האלקטרוניות שזה מוצר שמשרד הבריאות באנגליה קבע שרמת הסרטון מעישון שלה נמוכה בחצי אחוז מהרמה של סיגריות רגילות - -

איתן כבל: אתה מעשן סיגריה אלקטרונית?

צבי הרציג: לא.

איתן כבל: אתה לא מסתכן גם בחצי אחוז.

צבי הרציג: לא.

צבי הרציג: גם בחצי אחוז לא.

צבי הרציג: אני מתנגד לכל מקרה של ילד שמתחיל עם זה.

צבי הרציג: לדעתי, עדיף להיגמל לחלוטין.

צבי הרציג: אבל פה אנשים כל כך מכורים לעישון, ואחוזי הגמילה מאוד נמוכים.

צבי הרציג: ידוע לנו שמוצר שהוא מסורתי שתקוע בשוק, הפרסום משפיע עליו אבל לא כל כך.

צבי הרציג: אם אנחנו עושים פרסום זה משפיע הרבה יותר על מוצר חדשני.

צבי הרציג: לכן בשווקים כמו בארצות-הברית ובריטניה אנחנו רואים ירידה חריגה מאוד בשיעור העישון.

צבי הרציג: לכן לא מפתיע ש"דובק" תומכת בחוק הזה.

צבי הרציג: הם מבינים שהסיכון שלהם הם המוצרים החדשים והסיגריות האלקטרוניות שהן 95% פחות - - - ולכן יש להתנגד לזה.

איתן כבל: אני מודה לך.

עיסאווי פריג': - - - הסיגריות האלקטרוניות נכנסו לשוק.

איתן כבל: נגיע לזה.

איתן כבל: אני לא רוצה לפתוח על זה את הדיון.

איתן כבל: יש לנו רבע שעה.

צבי הרציג: לא מדובר כאן ב-I qoss - - -

איתן כבל: עיסאווי, לא עכשיו.

איתן כבל: אנחנו נגיע לזה.

איתן כבל: דוד קינן, בקצרה, כי ביקשת את רשות הדיבור אחרי שהורדתי והחזרתי.

דוד קינן: תודה רבה, אדוני היושב-ראש.

דוד קינן: אני היועץ המשפטי ומנהל את ענייני התאגיד של "פיליפ מוריס" בישראל.

דוד קינן: רק להמשיך את דבריו של מר הרציג – מומחי בריאות ציבור ורגולטורים רבים ברוב העולם רואים היום במוצרים שלא כוללים הליך של שריפה של טבק תחליפים בעלי פוטנציאל להפחית את הנזק מסיגריות.

דוד קינן: מדינות רבות היום בעולם מתייחסות למוצרים האלה באופן שונה לחלוטין מסיגריות וממוצרים אחרים ששורפים טבק.

דוד קינן: בניגוד גמור למה שקורה בעולם הצעת החוק הזאת מתעלמת מהעובדה שגישת הפחתת הנזק שעליה דיברנו מהווה נדבך מרכזי ברגולציה.

דוד קינן: היא גם מתעלמת מקיומם של החלופות האלה ומתייחסת אליהם באותו אופן כמו סיגריה.

דוד קינן: ההתייחסות הזאת מונעת מאותם מעשנים בגירים שלא יכולים להפסיק – ואנחנו צריכים גם לחשוב עליהם – לקבל מידע שעשוי להציל את החיים שלהם ועשוי לאפשר להם לעבור למוצר מזיק פחות מאשר המשך עישון סיגריות.

דוד קינן: חשוב לי להגיד – הזמינות של החלופות המציגות סיכון מופחת הובילה היום רגולטורים לאמץ את מדיניות הפחתת הנזק - -

איתן כבל: דוד, ברשותך.

שבי גטניו: - - -

דוד קינן: עוד דקה.

איתן כבל: אני רוצה לסיים.

איתן כבל: דוד, אני אאפשר לך כשנגיע לזה.

דוד קינן: ממש משפט אחד.

איתן כבל: אי אפשר להגיד שכל אחד מסדר לעצמו את הדמוקרטיה שלו - -

מיקי רוזנטל: אני מקשיב - -

איתן כבל: עזוב.

איתן כבל: עד עכשיו - -

דוד קינן: עוד משפט אחד, ברשותך, אדוני.

דוד קינן: חשוב לנו להדגיש שהבחירה הטובה ביותר לבריאות כדי לצמצם את נזקי העישון היא להפסיק את השימוש במוצרי טבק לחלוטין- -

שבי גטניו: - - -

איתן כבל: שבי, בבקשה, עד עכשיו היה בסדר.

שבי גטניו: - - - להשפיע על מדיניות - -

איתן כבל: שבי, אתה לא רוצה שאני אוציא אותך.

שבי גטניו: - - -

איתן כבל: שבי, החוק יותר חשוב מאשר נתווכח עכשיו.

שבי גטניו: - - - המסגרת שאנחנו מחויבים לה אוסרת - -

איתן כבל: סליחה.

קריאה: תוציאו אותו.

דוד קינן: מעשנים רבים עדיין מתכוונים להמשיך לעשן, אדוני.

דוד קינן: להם צריך להציע אלטרנטיבה מסוכנת פחות.

דוד קינן: לכן מדיניות הפחתת הנזק הזאת היא משלימה לאמצעים שאנחנו מדברים עליהם שבהם אנחנו תומכים.

דוד קינן: אבל בלעדי אותה מדיניות הפחתת נזק החוק שאנחנו מציעים לא יעשה את העבודה.

דוד קינן: בד בבד עם החמרת ההגבלות על פרסום ושיווק של מוצרי טבק אנחנו צריכים לאפשר לאותם מעשנים - -

איתן כבל: תודה.

דוד קינן: - - שימשיכו לעשן, לקבל מידע.

איתן כבל: תודה, דוד.

איתן כבל: אני אאפשר לך כשנגיע לפרק הזה.

איתן כבל: זה פרק בפני עצמו.

איתן כבל: עמוס שוקן, בבקשה.

עמוס שוקן: תודה רבה.

עמוס שוקן: כבר בדיון הקודם לפני כמה שנים העלינו את הרעיון שיתירו את המשך פרסום הסיגריות והטבק בעיתונות, וכנגד זה העיתונות תעמיד למשרד הבריאות שטח מקביל לצורך פרסום לגבי המשמעויות הבריאותיות של העישון באיזושהי צורה שמשרד הבריאות יחליט עליה.

עמוס שוקן: צריך להביא בחשבון שההצעה הזאת מועילה יותר להפסקת העישון ולהקטנת העישון אף על פי שיהיה פרסום לעישון בעיתונות מאשר ההצעה לא לעשות אותה.

עמוס שוקן: קודם אמר פה חבר הכנסת בן ראובן שהבעיה לא נוגעת לו, אלא לילדים שלו.

עמוס שוקן: הגילאים של קובעי העיתונות המודפסת גבוהים.

עמוס שוקן: החלק של אנשים צעירים שקוראים את העיתון המודפס הוא די קטן.

עמוס שוקן: אצלנו אני רואה שאם אנשים צעירים יעשו מינוי על "הארץ" החל בגיל 24 זה רק בדיגיטל.

עמוס שוקן: אבל ההרגל של קריאת העיתון המודפס עדיין קיים ומושרש בקרב אוכלוסייה מבוגרת.

עמוס שוקן: האוכלוסייה הזאת, לא נשפיע עליה להתחיל לעשן.

עמוס שוקן: יכול להיות שאפשר להשפיע עליה להחליף סוג למשהו יותר זול וכדומה, אבל בטח אפשר להשפיע עליה בפרסום נוסח המודעות שיביאו חומר שאני רואה אותו לפעמים באריזות של סיגריות בחו"ל, על הנזק שהסיגריות גורמות.

עמוס שוקן: אנחנו נמצאים פה כדי להאריך את הזמן שהעיתונות המודפסת קיימת.

עמוס שוקן: קשה לדעת כמה זמן זה יהיה, ולכן מול ירידה מתמשכת בהכנסות העיתונות מפרסום - -

שבי גטניו: ותמותה שעולה מעישון - -

איתן כבל: חברים, מי שיפריע עכשיו אני אוציא אותו.

מיקי רוזנטל: עמוס, אתה יכול להגיד לנו באחוזים מה שיעור ההכנסות?

מיקי רוזנטל: כי בסוף זה סיגריות מסך ההכנסות של העיתונות.

יעל גרמן: תוריד את ה-I qoss.

עמוס שוקן: הוא לא גדול.

עמוס שוקן: הרי פה מתנהל דיון על נזק של פרסום בעיתונות כאילו יש באמת פרסום משמעותי בעיתונות של סיגריות.

עמוס שוקן: אין.

עמוס שוקן: הפרסום המשמעותי של סיגריות הוא ברשתות החברתיות - -

יעל גרמן: אז למה אתם מתנגדים?

עמוס שוקן: מכיוון שבעולם שלנו כל שקל חשוב.

עמוס שוקן: זאת אומרת שבי דיבר קודם על הכתבה של רוני לינדר-גנץ.

עמוס שוקן: היא כתבה את מה שהיא כתבה, ואני לדאוג למשכורת שלה.

עמוס שוקן: המאבק של מו"ל של עיתון הוא לעשות את המאמץ להביא כל שקל שאפשר - -

יעל גרמן: אם משרד הבריאות הוא שיפצה על כך שהוא יפרסם?

עמוס שוקן: כסף הוא כסף.

עמוס שוקן: אני לא יכול - -

יעל גרמן: אז למה לא להיכנס למשא ומתן - - - על זה?

עמוס שוקן: אני לא חושב שזה דבר רצוי שממשלה תשלם באופן ישיר - -

יעל גרמן: למה?

יעל גרמן: היא תפרסם על בריאות הציבור.

יעל גרמן: תהיה לה במה לפרסם מה בריא ומה רצוי.

יעל גרמן: זה יכול להיות win-win.

עמוס שוקן: אני לא אפסול את זה.

דוד קינן: או שלא יהיה פרסום ממשלתי בעיתון שמפרסם מוצרי טבק.

איתן כבל: הוא כמו במערכות של הגשש – כמה ביד?

עמוס שוקן: יפה.

עמוס שוקן: לדעתי, אפשר לעלות בחוק עוד שלב ולא בהכרח נעמוד בעוד שנתיים-שלוש, ונראה שהחוק לא השיג את מטרתו גם אם הפרסום בעיתונות יישאר, ובפרט אם נעשה מה שהצענו הוא יכול לגרום לאנשים מבוגרים יותר שמנויים על עיתונים ומעשנים, לשקול מחדש.

איתן כבל: תודה, עמוס.

איתן כבל: ינון אנגל, מנכ"ל "ידיעות אחרונות", בבקשה, אתה רוצה לומר כמה מילים?

ינון אנגל: היו פה הרבה דיבורים על סגן השר ליצמן ועל השר ליצמן.

ינון אנגל: אני רוצה לומר לכם שהרעיון שאנחנו ניתן שטח חינם שבו משרד הבריאות יכתוב את התוכן ויחליט מה הוא רוצה כנגד העישון בא מהעיתונים, לא בא מליצמן.

ינון אנגל: לפני שש שנים זאת הייתה ההצעה של העיתונים לליצמן.

ינון אנגל: אני לא צריך להגן עליו – הוא לא זקוק להגנה שלנו – אבל למען הצדק ההיסטורי, לאור מה שנאמר פה בפתיחה אני רוצה לומר שהרעיון בא מהעיתונים.

ינון אנגל: בסיבוב הקודם הבנו את הבעייתיות, ואמרנו, בוא ניתן למשרד הבריאות את האפשרות לפרסם כנגד פרסום של חברות הסיגריות.

ינון אנגל: מה שחברות הסיגריות מפרסמות זה לא בהכרח מעודד עישון.

ינון אנגל: במודעות האחרונות הם מדברים יותר על מחירים מאשר על עידוד עישון.

ינון אנגל: הצעת החוק אומרת שמשרד הבריאות יחליט על התוכן שיהיה במודעה הנגדית.

ינון אנגל: זה לא חברות הסיגריות ולא העיתונים, אלא משרד הבריאות יחליט.

איתן כבל: תודה, ינון.

ינון אנגל: אני רוצה לומר עוד משפט אחד לחברת הכנסת גרמן - -

יעל גרמן: - - -

ינון אנגל: אני אומר עוד משפט אחד, ובזה אני אסיים.

ינון אנגל: חברת הכנסת גרמן הייתה שרת הבריאות ולא ראינו שמשרד הבריאות הוציא שקל אחד כדי להסביר לציבור מה רע בעישון.

איתן כבל: תודה, ינון.

קריאה: - - -

יעל גרמן: חבל.

יעל גרמן: שקוף מאוד.

איתן כבל: גברתי פרופ' לוין, ברשותך, הבטחתי לך לדבר, אבל אני חייב לסיים.

איתן כבל: בדיון הבא אתן לך לפתוח.

איתן כבל: יהודה, בבקשה, ברוך הבא.

יהודה גליק: תודה רבה לך.

יהודה גליק: אני מתנצל שלא הייתי בחלק הראשון.

יהודה גליק: היה לי עניין אישי דחוף.

יהודה גליק: אני מבקש להודות לך, איתן, שהגשת את הצעת החוק לפני שהפעלנו את הלחץ הפוליטי בנחישותך.

יהודה גליק: אני מעריך את זה מאוד ואני גם מעריך את כל שאר השותפים שהצטרפו והשתתפו בעניין הזה.

יהודה גליק: אני גם רוצה להודות בהזדמנות זאת לשלושה כתבים:

יהודה גליק: רוני לינדר שעושה עבודת קודש - -

איתן כבל: עושה עבודה מדהימה.

יהודה גליק: - - חיים ריבלין, ג'ודי סיגל מ"ג'רוזלם פוסט" ששמעתי שיש איום לפטר אותה מ"ג'רוזלם פוסט", ואני מאוד מצרף את דעתי לאלה שמתנגדים.

יהודה גליק: אלה עיתונאים שתורמים למאבק הנכון והחשוב הזה.

יהודה גליק: אני מתנצל שאני אקח את זה למקום הזה, אבל כולנו בשבוע האחרון היינו מוטרדים – איך יכול להיות?

יהודה גליק: היו התרעות, כולם ידעו שבנחל הזה יש שיטפון וזאת סכנה לילדים.

יהודה גליק: חברים, כולנו יודעים – כל יום עשרה אנשים מתים מסיגריות.

קריאות: 22.

יהודה גליק: כל יום 20 אנשים מתים מסיגריות.

יהודה גליק: הדבר הזה מתחיל בילדים ומתחיל בנגישות.

יהודה גליק: אני נכנס לסופרמרקט ובכניסה המדף הראשון הכי בולט והכי חשוב, הכי מרתק והכי מושך הוא של הסיגריות.

יהודה גליק: עכשיו חזרתי משוויצריה.

יהודה גליק: גם בתוך שדה התעופה כדי לקנות טבק אתה צריך להיכנס לחדר אחורי שכתוב עליו Tobacco.

יהודה גליק: אין כלום בחוץ.

יהודה גליק: כשאתה סוף סוף מחזיק את קופסת הסיגריות ביד זועקות לך המילים – לא משרד הבריאות חושב שזה לא בריא וכדאי לך להימנע, אלא: smoking kills.

יהודה גליק: אתה לא יכול להתעלם מזה.

יהודה גליק: אתה מחזיק קופת סיגריות והיד רועדת.

יהודה גליק: הדבר הזה משפיע.

איתן כבל: ראיתי את זה עכשיו בחו"ל.

איתן כבל: זה עולם תוכן אחר מבחינת התחושה.

יהודה גליק: אנחנו כמדינה וכחברה לא יכולים להתעלם מהדבר הזה.

יהודה גליק: הוא פוגע בראש ובראשונה בילדים שלנו.

יהודה גליק: לכן החשיבות של החוק הזה – ואני מקווה שנצליח עם עוד כמה חוקים להגביל את הגיל.

יהודה גליק: הצונאמי שיש עם טבק לגלגול – אני לא יודע אם אתם יודעים את המספרים.

יהודה גליק: לפני חמש שנים הובאו לישראל 60 טון בשנה.

יהודה גליק: ב-2017 הובאו לישראל 760 טון.

יהודה גליק: אנחנו מתקרבים בצעדי ענק לאלף טון בשנה, והכול זה ילדים.

יהודה גליק: ב"תיכונט" בתל-אביב שהילדים שם הם high society המנהל בא אליי ואמר לי, תעשה לי טובה, הטבק הזה לגלגול – הילדים רצים למכולת וקונים יותר ממנו מאשר מבמבה.

יהודה גליק: לכן החשיבות של החוק הזה היא קריטית.

יהודה גליק: אני מודה לך, איתן, שאמרת שאתה הולך לדאוג שהחוק הזה יעבור במושב הזה.

יהודה גליק: אני גם מסכים עם כל הדברים שנאמרו כאן במשך שעתיים.

יהודה גליק: כל מילה היא קודש.

יהודה גליק: אבל מחובתנו, גם אם יהיה פה משהו שהוא לא הכי מעולה – חובתנו לדאוג שהדבר הזה יעבור, ויועבר מסר.

יעל גרמן: למה לא להוריד את ההחרגה?

איתן כבל: לא עכשיו.

יהודה גליק: התשובה היא פשוטה: כי שר הבריאות - - -

איתן כבל: אני הצגתי את הדברים.

יהודה גליק: אנחנו יודעים את הפוליטיקה.

יהודה גליק: לי בראש ובראשונה חשובים לי חיי אדם, ולאחר מכן החשיבות של העיתונות הכתובה – אם היא תיפול או לא תיפול.

יהודה גליק: אני מאוד אשמח שהיא תתחזק.

יהודה גליק: אבל דבר ראשון הכי חשוב שהחוק הזה יעבור.

יהודה גליק: האויב הכי גדול של הטוב הוא הטוב מאוד.

יהודה גליק: לכן אני מודה לכל השותפים ומאחל לכולנו שלא ניכנס לקטנוניות ונעשה הכול כדי שאכן, איתן, תוכל לעמוד בדברך - -

איתן כבל: בכנס הזה בעזרת ה'.

יהודה גליק: - - שהחוק הזה יעבור בכנס הזה, ואני בהחלט אברך "שהחיינו" בהתרגשות גדולה.

איתן כבל: תודה.

איתן כבל: אני מבקש מהיועץ המשפטי להציג את הדברים.

יעל גרמן: מה עם משרד הבריאות?

איתן כבל: לא.

איתן כבל: תני לי.

איתן כבל: בתחילת הדיון הבא אנחנו נתחיל הקראה.

איתן כבל: אחרי שאני אאפשר לפרופ' לוין להציג את הדברים שלא הספיקה אני אאפשר למשרד הבריאות לעשות שני דברים: א', פתיח של ההתייחסות הכוללת שלו להצעת החוק, ואני בוודאי אאפשר לך לעשות את הבדיקות שלך בעניין ההחרגה של העיתונות הכתובה כפי שהמשרד מתייחס אליה.

איתן כבל: אם סגן השר ירצה לבוא ולהציג את עמדתו בעניין אני יותר מאשמח.

איתן כבל: אני מעביר את הבקשה הנוספת ליועץ המשפטי כדי שכבר ייגע בתכנים עצמם.

איתי עצמון: בהמשך לדברים שאמר היושב-ראש ובהתחשב בכך שבכוונת היושב-ראש והוועדה לקדם בלוח זמנים קצר את הצעת החוק אני מבקש שמשרד הבריאות ובכלל נציגי הממשלה הרלוונטיים יעבירו לוועדה או הערות פרטניות לסעיפי הצעת החוק או הצעת נוסח שתונח על שולחן הוועדה כדי שניתן יהיה להתקדם בהליך החקיקה.

איתן כבל: אני כבר מודיע שאבוא בדברים עם מנהלת הוועדה.

איתן כבל: הדיון הבא יהיה ממש בקרוב, זה לא שבועות.

בצלאל סמוטריץ': מה אמרת, לפני שבועות?

איתן כבל: לא שבועות.

איתן כבל: זה בגלל הגובה – עבר לך מעל הראש.

איתן כבל: זה לא עניין של שבועות.

איתן כבל: זה לא יהיה "שתו לי, אכלו לי".

איתן כבל: זה יהיה כאן מונח.

איתן כבל: כפי שאמרתי בתחילת הדברים אני אעשה כל אשר לאל ידיי כדי להעביר את הצעת החוק הזאת במקסימום שלה עוד בכנס הזה.

איתן כבל: תודה רבה לכם על הדיון המכובד מאוד.

איתן כבל: הישיבה נעולה.